Dačić i Zurof osudili pokušaj revizije istorije Drugog svetskog rata\nBeta 8. septembra 2016. 16:55\nMinistar spoljnih poslova Ivica Dačić sastao se danas u Beogradu sa direktorom Centra „Simon Vizental“ Efraimom Zurofom, a tokom razgovora posebna pažnja posvećena je, uz obostranu osudu, pokušaju revizije istorije Drugog svetskog rata, saopštilo je Ministarstvo spoljnih poslova.\nTaj pokušaji revizije se u Hrvatskoj manifestuje aktuelnim odnosom prema Alojziju Stepincu, Miletu Budaku, Miru Barešiću, a na nivou Evrope i pojedinih članica OEBS-a i nastojanjem da se izbriše svaka razlika između fašizma i komunizma, navodi se u saopštenju.\nZurof je doputovao u Srbiju i region radi učešća u radu Konferencije o holokaustu koja se održava sutra u Zagrebu u prisustvu poglavara Srpske pravoslavne crkve i Vaseljenske patrijaršije, patrijarha srpskog Irineja i vaseljenskog patrijarha Vartolomeja.\nZurof je naglasio da je izgradnja Memorijalnog centra holokausta „Staro sajmište“ za Srbiju ima nacionalni, regionalni i globalni značaj jer će podići svest ne samo o jevrejskim žrtvama, već pre svega o srpskim i romskim žrtvama na ovim prostorima tokom Drugog svetskog rata što je manje poznato u svetu.\nOtac Ćulibrk, koji je član Komisije za izgradnju „Starog sajmišta“ upoznao je Dačića i izraelskog gosta sa detaljima u vezi sa izgradnjom tog Memorijlnog centra holokausta, kao i sa sutrašnjim dogadjanjima u Hrvatskoj i radu Mešovite komisije Srpske pravoslavne crkve i Katoličke crkve koju je formirao papa Franja radi utvrdjivanja činjenica o ličnosti kardinala Alojzija Stepinca.\nĆulibrk je istakao poseban značaj dolaska vaseljenskog patrijarha Vartolomeja u Hrvatsku radi učešća u aktivnostima u organizaciji vladike Porfirija i SPC u Hrvatskoj.\nDačić je tokom razgovora pomenuo usvajanje Zakona o restituciji imovine žrtava holokausta bez živih naslednika, kao i svoj planirani susret sa predstavnicima Svetskog jevrejskog kongresa na marginama predstojećeg 71. zasedanja Generalne skupštine UN u NJujorku, kao ilustraciju odnosa Srbije prema Jevrejima i Izraelu.\nU tom kontekstu je povodom incidenta na Aerodromu „Nikola Tesla“ o kojem je juče pisala izraelska štampa Dačić istakao da oseća potrebu da i Efraimu Zurofu reafirmiše poznate stavove i pozicije Srbije prema Državi Izrael.


Osluškivanje prisluškivanja i ukazivanje državnog udara - Istinomer\nI čini se da za ovih skoro devet godina od dolaska SNS-a na vlast postoji konstanta – stalna tenzija, otkrivanje prisluškivanja i najava državnih udara. Bilo bi preambiciozno i pokušati da se pobroje svi, u tabloidima najavljeni, pokušaji rušenja vlasti, državni udari, zavere i prisluškivanja, međutim, ni sami državni funkcioneri nisu baš zaostajali u takvim tvrdnjama.\n“Prisluškivanje predsednika države direktan je pokušaj državnog udara”, izjavio je poslednjeg dana prošle godine predsednik Srbije Aleksandar Vučić, dodajući kako zna da je bio prisluškivan, „da su to radili domaći, a nadležni organi će utvrditi da li su povezani sa strancima“.\nTanjug, 31. 12. 2020. godine\n“On je podsetio da su za prisluškivanje predsednika Republike određene dugogodišnje kazne zatvora, posebno kada se to, ističe, radi iz nadležnih organa bezbednosti države. ‘To je direktan pokušaj državnog udara’, rekao je Vučić, prenosi Tanjug. Istakao je da ga to prisluškivanje nije uzdrmalo zato što zna da nije u stanju da bilo šta ukrade ili da bilo šta uradi protiv Srbije.”\nA pre nešto više od pet godina, u novembru 2015, na vanrednoj konferenciji za medije tadašnji ministar unutrašnjih poslova Nebojša Stefanović saopštava javnosti da je predsednik Vlade Srbije Aleksandar Vučić prošao poligrafsko testiranje, povodom optužbi koje su o njemu iznesene u dnevnom listu „Kurir“. Naglasio je da je na poligrafu potvrđeno da se premijer nikada nije sreo i razgovarao sa bivšim direktorom “Kurira“, koji je objavio da je Vučić, sa još nekoliko lica, tražio od Kornica da lažno svedoči i lažno optuži vlasnika tog lista Aleksandra Rodića.\nKonferencija za medije ministra Stefanovića / Foto: FoNet/TV FoNet\nDanas, 29. 11. 2015. godine\n“Predsednik Vlade Srbije prošao je detektor laži odgovarajući na pitanje da li zna Aleksandra Kornica koji ga je optužio da mu je premijer nudio novac i funkcije za davanje protivpravnog iskaza, saopštio je ministar policije. U obraćanju koje je izazvalo veliku pažnju javnosti, ali posle koga su novinari zanemeli, jer nije bilo postavljanja pitanja, Stefanović je rekao da će MUP, u saradnji sa Tužilaštvom, spovesti detaljnu istragu ko je i sa kakvim ciljem organizovao takvu akciju protiv premijera. Kako prenosi FoNet, ministar je najavio da će do kraja dana policija pokušati da dođe do Kornica, što se, kako je nešto kasnije objasnio za RTS i dogodilo. I prema pisanju ‘Kurira’ bivši direktor ove kuće Aleksandar Kornic se u pratnji advokata dobrovoljno pojavio u policijskoj stanici. Stefanović je objasnio da je Vučić bio na saslušanju u policiji, povodom tvrdnji dnevnog lista ‘Kurir’ da je on, sa drugim licima, vršio pritsak, ucene i iznudu protvpravnog iskaza Kornica. On je rekao da se Vučić dobrovoljno podvrgao detektoru laži i odgovarao na pitanja da li je ikad video Kornica, da li se ikad sa njim sastajao, ‘nudio stranačku funkciju, novac ili bilo šta drugo u zamenu za neistinito svedočenje, da nekoga lažno optuži’.”\nA samo nekoliko dana ranije, glavni i odgovorni urednik “Informera” Dragan J. Vučićević je, gostujući u Jutarnjem programu TV Pink, upozorio premijera Vučića da ne putuje u planiranu posetu Kini, jer se u Srbiji sprema državni udar!\nRaskrikavanje, 26. 12. 2018. godine\n„Sada se u Srbiji sprovodi pravi državni udar. Nemojte da niko misli da sam lud“, počeo je Vučićević i nastavio: „Vučiću, ne idi u Kinu! Ako odeš srušiće te dok si tamo, ili čim se vratiš. Napraviće haos! Ko će napraviti haos? Mafijaška hobotnica. Tu mafijašku hobotnicu čine politička mafija, klasični kriminalci, policijska mafija i medijska mafija. Vučiću, budala si ako odeš u Kinu!”.\nSutradan, u listu “Alo”, pojavila se fotografija potpredsednice Vlade i ministarke građevinarstva Zorane Mihajlović kako ulazi u zgradu Predsedništva Srbije, na sastanak sa tadašnjim predsednikom Tomislavom Nikolićem. Ministarka je nakon toga morala da demantuje da je u pitanju priprema državnog udara.\nAlo, 27. 11. 2015. godine\n“Ministarki Zorani Mihajlović propao je juče pokušaj da dobije podršku predsednika Srbije Tomislava Nikolića u mogućem finalnom obračunu sa premijerom Vučićem, saznaje ‘Alo!’ u Vladi Srbije! Naime, Zorana je juče tajno došla u zgradu na Andrićevom vencu kako bi iskoristila trenutak dok je Vučić u poseti Kini da pokuša da pridobije Nikolića, kako bi u budućnosti mogla da računa na njegovu podršku u sukobu s Vučićem. Međutim, kako prenose naši izvori bliski ministarkinim saradnicima kojima se požalila posle sastanka, Nikolić nije imao sluha za njene ideje i da ju je, narodski rečeno - oduvao! Zanimljivo je da je tajni susret Mihajlovićeve i Nikolića naprasno postao javan kada su u kabinetu ministarke Mihajlović shvatili da je foto-reporter ‘Alo!’ ovekovečio njen dolazak i odlazak na Andrićevom vencu. Tada su saradnici ministarke procenili da će štetu smanjiti jedino ako preduhitre našu priču, pa su nespretno i na brzinu objavili saopštenje u kojem fingiraju celu situaciju, tvrdeći da je, zapravo, bila reč o uobičajenom radnom sastanku, na kojem je tema bio Zakon o ozakonjenju. Podsetimo, trenutak kada je Mihajlovićeva vanredno skoknula na Andrićev venac, veoma je delikatan. Situacija u državi, ali pre svega u Srpskoj naprednoj stranci, prilično je turbulentna, premijer nije u zemlji, a upravo njih dvoje bili su u centru pažnje zbog novih zakonskih pravila legalizacije objekata, pre svega, zbog sumnji da će Zoranin zakon spasti nelegalne vikendice familije Nikolić.”\nKada se vratio iz Kine, Aleksandar Vučić, u to vreme premijer, presekao je – nije bilo državnog udara, ali pokušaja urušavanja Vlade jeste.\n“Predsednik Vlade Srbije Aleksandar Vučić izjavio je u emisiji Upitnik da ne vidi elemente državnog udara o kojem su proteklih dana spekulisali mediji, ali da postoji konstantna namera da se urušava Vlada Srbije.”\nIpak, mesec dana kasnije, predstavljajući rezultate rada MUP-a u 2015. godini, ministar unutrašnjih poslova Nebojša Stefanović izjavio je da ni on, ni drugi predstavnici državnih organa nisu izjavili da je državni udar u Srbiji u toku.\nKonferencija za medije ministra Stefanovića / Foto: FoNet/Zoran Mrđa\nBeta, 25. 12. 2015. godine\n'Ja nigde nisam izgovorio te reči, niti je bilo ko od državnih organa rekao da je državni udar u toku. Ali, da je situacija složena, složena je', rekao je Stefanović novinarima.\nProšlo je svega nekoliko dana, a Stefanović ponovo obaveštava javnost da je ugrožena stabilnost zemlje.\nTanjug, 8. 1. 2016. godine\n“Ministar unutrašnjih poslova Srbije Nebojša Stefanović izjavio je da stabilnost koju Vlada uspeva da sprovede u Srbiji ne odgovara svima. On je rekao da to ne odgovara ni na unutrašnjem planu, navodeći da postoje informacije da će određeni ljudi lažnim prijavama pokušati da kažu da su neki novinari u Srbiji praćeni, iako, kako kaže, za to nema dokaza. ‘Poslednji primer koji hoću da navedem - raspolažemo podacima da će nekoliko lica pokušati da lažnim prijavama protiv Ministarstva unutrašnjih poslova tvrde lažno da su praćeni neki novinari u Republici Srbiji. Jedna novinarka koja je novinarka još iz vremena Slobodana Miloševića, dakle duže vreme novinarka u Srbiji, kazaće da je navodno praćena i to treba da se pojavi uskoro, za narednih nekoliko dana', rekao je Stefanović.”\nU jesen te godine, opet ministar Stefanović upozorava na ugrožavanje stabilnosti zemlje, saopštavajući da je ugrožena bezbednost premijera Vučića. Kako je istakao, u blizini Vučićeve porodične kuće u Jajincima 29. oktobra pronađeni su „zolja“, četiri ručne bombe i više od 100 metaka različitog kalibra.\nSlobodna Evropa, 29. 10. 2016. godine\n“Premijer Srbije Aleksandar Vučić sa porodicom je prebačen na bezbedno mesto, nakon što su u blizini kuće njegovog oca u beogradskom naselju Jajinci pronađeni sanduci sa municijom, izjavio je ministar unutrašnjih poslova Srbije Nebojša Stefanović u uključenju u program RTS sa lica mesta u Jajincima. On je dodao da je municija pronađena u šumi nedaleko od mesta na kom zbog skretanja vozila moraju da uspore. Po njegovim rečima neko od građana je prijavio postojanje sanduka.”\nU okviru istrage o tom oružju, saopšteno je da je 1. novembra u jednoj garaži na Novom Beogradu pronađen automobil u kojem je bio automatski pištolj “hekler”, dva puta po 200 grama eksploziva, detonator, dva mobilna telefona za daljinsko aktiviranje eksploziva i pištolj.\nSlobodna Evropa, 9. 11. 2016. godine\n'Došli smo do ozbiljnih zaključaka koji ukazuju na nešto što mi mislimo da može da bude jedan od pravaca koji smo eliminisali, da je oružje ostavljeno tu da ga neko pronađe’, rekao je Stefanović. On je kazao da situacija u vezi sa tim slučajem ‘nije naivna’ i dodao da mu je žao što ‘neki nisu shvatili ozbiljnost situacije i pokušali su da taj slučaj marginalizuju’. ‘Mi se ne oglašavamo jer ozbiljno radimo istragu, hoćemo da javnosti prezentujemo ceo rezultat i nadamo se da ćemo da privedemo lica odgovorna za tako nešto’, dodao je Stefanović.”\nGodinu dana od tog događaja Više javno tužilaštvo u Beogradu zaključilo je da u slučaju pronađenog oružja nema osnova za pokretanje krivičnog postupka za krivično delo iz nadležnosti tog tužilaštva.\nBeta, 15. 11. 2017. godine\n“Nakon okončanog predistražnog postupka koje je tužilaštvo vodilo u pravcu utvrđivanja činjenica i okolnosti vezanih za ostavljeno oružje u Jajincima i sveobuhvatnih provera izvršenih od strane nadležnih policijskih službi, nismo našli zakonskih osnova za pokretanje krivičnog postupka za krivično delo iz naše nadležnosti’, naveli su iz Tužilaštva.”\nAli, u avgustu 2018. Aleksandar Vučić, u to vreme već predsednik Srbije, prisetio se najava državnog udara iz 2015. i napomenuo da je tada mislio da urednik “Informera” preteruje, ali da mu se sada čini da je “to bilo tačno”.\nAleksandar Vučić / Foto: FoNet/Zoran Mrđa\nTanjug, 14. 8. 2018. godine\n“Šta je drugo poziv na hapšenje predsednika države nego poziv na vojni puč i krvoproliće, upitao je predsednik Srbije i SNS Aleksandar Vučić. On je to rekao komentarišući pitanja novinara za ‘prozivke’ pojedinih opozicionih predstavnika zbog njegovih stavova o rešenju kosovskog pitanja. ‘Ovo je direktan, javni poziv na vojni puč i krvoproliće, na ubistvo vrhovnog komandanta, na njegovo hapšenje’, rekao je Vučić, te poručio da je očekivao da neko na to reaguje. Ne bi, dodao je, da se meša u posao državnog tužioca, posebno s obzirom da je u pravosuđu, kako je naveo još mnogo ‘odlivaka’ i ‘ispljuvaka’ režima u kojem je glavna bila Demokratska stranka. ‘Ali, očekivao sam da neko reaguje, jer ne postoji bolji primer da se reaguje, ali zašto tužioci ćute...kao što su navikli da ćute iz vremena Đilasa i DS, kad su ćutali na krađe...ne znam... ali pokažite mi bolji knjiški primer da je reč o pokušaju vojnog i državnog puča’. Kako je rekao, mislio je ranije kad je Dragan Vučićević, urednik Informera, pominjao državni udar, da on preteruje, ali sada kaže čini se da je to bilo tačno. Komentarišući pozive opozicionih lidera na njegovo hapšnje, Vučić je rekao i da nije čudno da i ovde, kao i svuda u svetu, postoje fašističke stranke.”\nA nekoliko dana pred zakazani veliki miting opozicije u Beogradu 13. aprila 2019, izdato je saopštenje sa zajedničke sednice Kolegijuma ministra odbrane i načelnika Generalštaba Vojske Srbije, u kome se, između ostalog, navodi da Vojska Srbije “neće dozvoliti nikakve pokušaje državnog udara”.\nZajednička sednica Kolegijuma ministra odbrane i načelnika Generalštaba / Foto: FoNet/MOD\nSajt Ministarstva odbrane, 9. 4. 2019. godine\n“Vojska Srbije poručuje svima, i u zemlji i u inostranstvu, da nije i neće biti sredstvo za obaranje legalne i legitimne vlasti u Republici Srbiji i nasilno rušenje ustavnog poretka. Vojska Srbije, kao čuvar mira i stabilnosti, neće dozvoliti nikakve pokušaje državnog udara i upozorava da bi svi koji ga najavljuju i traže trebalo da odgovaraju u skladu sa zakonom. Vojska Srbije je opremljena i spremna da izvrši svako naređenje svog vrhovnog komandanta i da sačuva mir i stabilnost naše zemlje i našeg naroda.”\nDa je poziv lidera Dveri Boška Obradovića vojsci i policiji da preuzmu vlast u zemlji klasičan primer poziva na državni udar ili puč, izjavio je Vučić početkom 2020. Na konstataciju da je Ministarstvo odbrane podnelo krivičnu prijavu protiv Obradovića zbog te izjave, Vučić je rekao da se ne meša u rad državnih organa, tužilaštva pogotovo, ali da za njega lično nema sumnje da je reč o pozivu na državni udar.\nBoško Obradović / Foto: FoNet/Nenad Đorđević\nVečernje novosti, 4. 3. 2020. godine\n“Predsednik Aleksandar Vučić izjavio je da je poziv Boška Obradovića vojsci i policiji da preuzmu vlast u zemlji klasičan primer poziva na državni udar ili puč. On je primetio da niko od Obradovićevih partnera iz Saveza za Srbiju nije na to reagovao, ni osudio. Obradović bi, kaže, zapravo voleo da ga ubiju, ali zna da to ne bi bilo popularno da kaže, pa traži da ga uhapse, rekao je Vučić za TV Pink. Vučić je ponovio da su takve reči po definiciji, klasičan primer poziva na puč, ‘definicija par ekselans poziva na državni udar ili puč’. ‘Ja sam na to naučio i koliko god da se borite za zemlju, oni kažu - ti si nam kriv za sve, pozivamo nekoga da te uhapsi. I to postaje potpuno normalno’, rekao je Vučić.”\nU julu prošle godine, kada su građani ispred Skupštine Srbije protestovali zbog najave uvođenja policijskog časa, tadašnji ministar odbrane Aleksandar Vulin ocenio je “da ovo što se događa drugo veče u Beogradu nisu protesti protiv mera Kriznog štaba u borbi protiv korona virusa, več pokušaj državnog udara”.\nProtest ispred Skupštine, 8. jul 2020 / Foto: FoNet/Božana Pavlica\nFoNet, 8. 7. 2020. godine\n“Svi neprijatelji Srbije su srećni večeras, gledati centar Beograda, Novog Sada, kako gore, kako se napada srpska policija, sugrađani, uništavati sve u ovoj zemlji, može da obraduje samo neprijatelje Srbije, rekao je Vulin u telefonskom uključenju. Od srpskih vlasti se traži da se skloni i da dopusti da razne siledžije, fašisti, ekstremisti pokušaju da preuzmu vlast bez izbora, dodao je Vulin i ponovio da skupovi nemaju nikakav drugi cilj osim nasilja i pokušaja državnog udara. Vulin je rekao da ovo što se večeras događa ispred Doma Narodne skupštine nije ništa drugo do pokušaj izazivanja građanskog rata. Država Srbija će pobediti, država mora da pobedi, sačuvaćemo vladavinu zakona, vladavinu prava i sila zakona mora da pobedi nasilje, zaključio je Vulin.”\nOvih dana, nakon što je, sada ministar unutrašnjih poslova, Aleksandar Vulin saopštio da su predsednik Vučić i članovi njegove porodice prisluškivani 1.572 puta, da je u pitanju pokušaj državnog udara govorili su, osim samog ministra policije i predsednika Vučića, i predsednica Vlade Ana Brnabić, predsednik Skupštine Ivica Dačić, potpredsednica Vlade i ministarka rudarstva i energetike Zorana Mihajlović…\nNajdalje je otišao Aleksandar Martinović, šef poslaničke grupe „Aleksandar Vučić – Za našu decu“ koji je za umešanost u pokušaj državnog udara i ubistva predsednika Vučića optužio organizaciju CRTA i “Otvoreni parlament”.\nOtvoreni parlament, 10. 3. 2021. godine\n“Dame i gospodo narodni poslanici, pokušaću za ovih nekoliko minuta da ukažem na još jednu dimenziju ovog pokušaja da se izvrši državni udar u Srbiji i da se ubije predsednik Republike Aleksandar Vučić. Moje kolege koje su danas govorile, ne samo danas, mislim da su uspele da ubede ogromnu većinu građana Srbije da Aleksandru Vučiću preti opasnost od onih koji sebe smatraju tzv. proevropskom i prodemokratskom opozicijom. Tu su pojedine nevladine organizacije, kao što su CRTA i Otvoreni parlament i čitav niz drugih. Tu je deo univerzitetskih profesora koji danas ćute na činjenicu da je jedan profesor Pravnog fakulteta u Beogradu imao direktnu vezu sa Veljkom Belivukom, a bili su vrlo agilni, ako se sećate, ti isti profesori, neki od njih, ukažu da je Siniša Mali navodno plagirao svoj doktorat, a danas ćute o tome da jedan univerzitetski profesor kaže onome ko je ljudima odrubljivao glave - brate moj i vraćam se u nedelju sa Zlatibora, pa mi u nedelju donesi ono što si trebao da mi doneseš tri ili četiri dana ranije. Dakle, to je sve potpuno ogoljeno i mislim da nema građanina Srbije kome to nije jasno.”\nAleksandar Martinović Aleksandar Vučić Aleksandar Vulin državni udar Ivica Dačić Zorana Mihajlović


ZAJEČARSKI IZVIĐAČI MEĐU NAJBOLjIMA U SRBIJI | TV Istok\nIzviđački stroj je aktivnost na kojoj se uručuju zvanja najboljim izviđačkim jedinicama („Četa orlova“ i „Odred orlova“) i pojedincima („Izviđač orao“). Zvanje „Odred orlova“, odnosno „Četa orlova“, predstavlja najviše zvanje koje jedinice Saveza izviđača Srbije mogu dobiti za izvanredan rad u protekloj izviđačkoj godini. Pored dobre organizovanosti, poštovanja Statuta i Pravilnika SIS-a, posebna pažnja posvećuje se kvalitetnom sprovođenju Programa Saveza izviđača Srbije, kao i saradnjom sa drugim izviđačkim jedinicama, kako domaćim tako i međunarodnim. Na Izviđačkom stroju učestvovali su i zaječarski izviđači iz odreda ,,Đorđe Simeonović“.\nPrevious : Nezvanični rezultati izbora za nacionalne savete nacionaih manjina\nNext : U toku su radovi na adaptaciji planinarskog doma na Babinom zubu


BBD Group d.o.o - nosilac sertifikata “Excellent SME Serbia”\nBBD Group d.o.o. je uspešno prošlo evaluaciju bonitetne kompanije Coface. Na osnovu toga nam je od strane Privredne komore Srbija izdat sertifikat “Excellent SME Serbia” , koji se dodeljuje firmama koje ispunjavaju kriterijume dobrog finansijskog poslovanja, a sa ciljem promovisanja kompanija koje poštuju dobru poslovnu praksu, ali i radi povećanja transparentnosti i sigurnosti poslovanja kako u domaćem, tako i u međunarodnom poslovnom okruženju.\nNova godina nove prostorije\nNova godina u novim poslovnim prostorijama - Ogranak u Beogradu se preselio u nove poslovne prostorije koje se nalaze na adresi Bulevar Vojvode Mišića 21/9.\nSaradnja sa Silcarbon Aktivkohle GmbH\nUspostaljena je saradnja sa Nemačkom firmom Silcarbon Aktivkohle GmbH, koja se više od 25 godina bavi proizvodnjom aktivnog uglja za prečišćavanje vazduha, vode i biogasa. Ugovorena je isporuka 29 filtera do kraja februara 2016. godine.\nForum voda 2015\nBBD Group u saradnji sa norveškom kompanijom CAMBI SA, Asker, je ugostio posetioce na Forumu voda 2015 održanom od 17.11 do 19.11.2015.godine u Belexpocentru, na Novom Beogradu, gde su svi prisutni imali priliku da iz prve ruke saznaju sve o širokom rasponu rešenja i usluga koje možemo da ponudimo našim klijentima.\nRaspisan je konkurs za sledeća radna mesta u BBD Group:\n- Menadžer prodaje\n- Poslovnog sekretara\nSaradnja sa Züblin Umvelttechnik\nZapočeta je saradnja sa Züblin Umvelttechnik – vodećom internacionalnom, kompanijom za inženjering zaštite životne sredine koja se uspešno bavi sanacijom kontaminiranih lokacija i čišćenje podzemnih voda, zemljišta i vazduha.\nSertifikat za upravljanje kvalitetom ISO 9001: 2008.\nU aprilu 2015 godine u privrednom društvu Balkan Business Development Group doo je sprovedena provera sistema upravljanja kvalitetom prema standardima ISO 9001:2008. Proveru je izvršila renomirana međunarodna firma za sertifikaciju TÜV Thüringen.\nU maju 2015 godine kao rezultat sprovedenih aktivnosti dodeljen nam je Sertifikat za upravljanje kvalitetom ISO 9001: 2008.


Stoltenberg demonstrira silu, portparol Kremlja uzvraća\nGeneralni sekretar NATO Jens Stoltenberg saopštio je u petak, uoči prvog sastanka Saveta NATO - Rusija od jula 2019, da alijansta neće zaustaviti svoje širenje u Evropi, stavljajući time do znanja da odbija zahteve koje je Zapadu iznela Rusija usred tekuće bezbednosne krize sa Ukrajinom.\n- Nećemo praviti kompromise oko osnovnih principa, uključujući pravo svake nacije da odluči o svom putu i vrsti bezbednosnog aranžmana čiji deo želi da bude – rekao je Stoltenberg u Briselu, gde je učestvovao na sastanku ministara NATO, preneo je “Hil”.\nJens Stoltenberg; Printscreen/Twitter/Stoltenberg\nNa listi Moskve su, između ostalog, zahtevi da Alijansa obustavi sve planove o članstvu, uključujući sa Ukrajinom, i da ne raspoređuje svoje snage blizu granica Rusije. Kremlj takođe traži garancije da SAD neće postavljati vojne baze u bivšim sovjetskim državama koje nisu deo NATO, niti razvijati bilateralnu vojnu saradnju sa njima.\nPeskov insistira: Beskrajno odlaganje nam neće odgovarati\nRusko-američki razgovori o bezbednosnim garancijama nisu proces radi procesa kao takvog, već je važan rezultat, izjavio je danas portparol Kremlja Dmitrij Peskov.\nDmitrij Peskov; AP Photo/Alexander Zemlianichenko\n- Za sada nema šta da se kaže o rezultatu. Preostaje još nekoliko rundi koje će omogućiti da se dođe do boljeg razumevanja, odnosno jasnije slike o tome gde smo sa Amerikancima - poručio je Peskov na konferenciji za novinare, a prenosi ruska agencija TASS.\nOn je dodao da Rusija ne postavlja rokove u dijalogu sa SAD o bezbednosnim garancijama, ali da beskrajna odlaganja u ovom procesu neće odgovarati Moskvi.\n- Ne, ovde nema jasnih rokova i, naravno, niko ih ne postavlja. Postoji samo stav Rusije da beskrajno odlaganje u ovom procesu nam uopšte neće odgovarati - rekao je portparol ruskog predsednika, povodom pregovora SAD i Rusije o sigurnosnim garancijama.\nRusija NATO sporazum Dmitrij Peskov\nRusi: Ukrajina ne mari za sporazum o bezbednosti nuklearnih elektrana!


Vlada Republike Srpske: Dejtonski sporazum mora biti doslovno sproveden - Sputnjik Srbija\n02:52 14 Jun 2021\n11:58 01.05.2021 Preuzmite kraći link\nNaglašeno je da Dejtonski sporazum, uključujući decentralizovanu vlast uspostavljenu Ustavom BiH, mora biti dosledno sprovođen i da ranija odstupanja od te formule i aktuelne pretnje promenom osetljive ravnoteže postignute Dejtonskim sporazumom izazivaju političke tenzije i prete budućoj stabilnosti BiH, prenosi portal RTRS.\nNavedeno je da, suprotno tvrdnjama nekih koji pažnju pridaju samo dnevnim političkim svađama u BiH, stvarne pretnje po stabilnost i budućnost BiH ne dolaze od insistiranja na nacionalno-verskim identitetima, već od onih elemenata koji teže da ponište dejtonsku formulu i ukinu mehanizme zaštite koji su sačuvali mir u zemlji.\nU Izveštaju se naglašava da su visoki predstavnik i Ustavni sud BiH centralizovali BiH i narušili prava konstitutivnih naroda, suprotno dejtonskoj formuli.\nOd potpisivanja Dejtonskog sporazuma, visoki predstavnici su, jedan za drugim, pomagali nastojanjima bošnjačkih političkih stranaka u BiH da, kroz neumoljivu kampanju, razgrade dejtonski kompromis i ostvare bošnjački ratni cilj – unitarnu državu kojom vladaju bošnjački političari, navedeno je u Izveštaju.\nUmesto da ispunjava svoju obavezu, prema kojoj je dužan da se pridržava Ustava BiH, navedeno je da Ustavni sud BiH prečesto potvrđuje neustavnu centralizaciju i slabljenje ustavom zagarantovanih mehanizama zaštite konstitutivnih naroda BiH.\nU Izveštaju se ističe da se Ustavni sud BiH uporno ruga vladavini prava, ignoriše jasne ustavne obaveze i povinuje se nezakonitom oktroisanju zakona odlukama visokog predstavnika, što je, više nego očigledno, suprotno demokratskom zakonodavnom sistemu koji uspostavlja Ustav BiH.\nVlada Srpske u Izveštaju naglašava da većina sudija Ustavnog suda BiH pouzdano podržava razgrađivanje dejtonskog kompromisa tako što u ključnim predmetima tri sudije - stranca glasaju kao blok sa dvojicom sudija iz reda Bošnjaka i tako preglasavaju četiri sudije koje su državljani BiH.\nOd prošlog izveštaja Republike Srpske Savetu bezbednosti u oktobru 2020. godine do danas, naglašeno je u Izveštaju, lider najveće bošnjačke političke stranke u BiH SDA Bakir Izetbegović često se upuštao u gnusnu i destabilizujuću retoriku.\n„Izetbegovićevo pominjanje rata je preteće, a nazivanje Srba koji nemaju ništa sa ratnim zločinima "genocidašima" vrhunac je netrpeljivosti koja podriva međunacionalno pomirenje“.\nPodseća se da je Izetbegović u martu izjavio da ne može reći da neće biti rata i da bi radije umro nego dopustio da „genocidaši zavladaju delom BiH“.\n„Izetbegovićevo pominjanje rata je preteće, a nazivanje Srba koji nemaju ništa sa ratnim zločinima 'genocidašima' vrhunac je netrpeljivosti koja podriva međunacionalno pomirenje“, ističe se u Izveštaju.\nU Izveštaju se podseća da je u još jednom primeru gde demonizuje Srbe kao narod, Izetbegović u januaru 2021. godine, govoreći o predsedavajućem Predsedništva BiH Miloradu Dodiku rekao da nema loših naroda, ali ima loših rukovodstava, implicirajući da su Srbi loš narod, jer daju podršku Dodiku.\nDalje je navedeno da je ministar spoljnih poslova u Savetu ministara Bisera Turković, član SDA, prešla granicu i podrila međunacionalno pomirenje i pravdu za ratne zločine, pošto je u januaru 2021. godine, nakon što je Sud BiH utvrdio da je bivši komandant bošnjačke armije Sakib Mahmuljin kriv za ratne zločine i zverstva odreda „El mudžahid“ pod njegovom komandom, osudila presudu i veličala Mahmuljina.\nTakođe se ocenjuje da Turkovićeva nastavlja da sledi spoljnu politiku SDA umesto BiH i navodi da je u januaru 2021. godine Turkovićeva izašla iz okvira svoje nadležnosti i poslala diplomatsku notu Hrvatskoj kao odgovor na najavu Hrvatske da će proglasiti isključiv ekonomski pojas, navodeći da su time ugrožena prava BiH.\nNota ne odražava stav Predsedništva BiH, organa nadležnog za vođenje spoljne politike prema Ustavu BiH, a predsedavajući Predsedništva izričito je izrazio protivljenje njenom stavu, ističe se u Izveštaju i dodaje da je Hrvatska s pravom obavestila Turkovićevu da ne može prihvatiti notu Ministarstva spoljnih poslova kao legitiman i zvaničan stav BiH.\nU Izveštaju Vlade Srpske se napominje da stalne pretnje usmerene protiv prava entiteta i konstitutivnih naroda izazivaju uznemirenost i razdor.\nUpravo pretnje potpunim ukidanjem Republike Srpske koje plasiraju određeni bošnjački politički lideri, uzrokuju da srpski lideri uvek odgovaraju da će se Republika Srpska pozvati na pravo na samoopredeljenje i da neće dozvoliti njeno ukidanje, navedeno je u drugom poglavlju 25. Izveštaja Vlade Republike Srpske Savetu bezbednosti UN, prenosi Tanjug.\nDejtonski sporazum, UN, Republika Srpska, Vlada


Uvođenje obuke o odbrani i civilnoj zaštiti u školski sistem, kako kažu, iniciralo je Ministarstvo odbrane. To su učinili pozivajući se na odredbe Zakona o vojnoj, radnoj i materijalnoj obavezi\nNa adrese srednjih škola u Srbiji, Ministarstvo prosvete uputilo je ovih dana dopis u kojem ih obaveštava da bi u drugom polugodištu đacima trebalo da održe dva časa posvećena odbrani, civilnoj zaštiti i reagovanju u toku prirodnih katastrofa i elementarnih nepogoda.\nKako su precizirali predstavnici Ministarstva prosvete, neće biti uveden novi predmet, već će u toku jedne školske godine na ukupno četiri časa odeljenskog starešinstva razredni starešina fakultativno obrađivati 11 tema, a za to može da angažuje i goste iz Ministarstva odbrane.\nUvođenje obuke o odbrani i civilnoj zaštiti u školski sistem, kako kažu, iniciralo je Ministarstvo odbrane. To su učinili pozivajući se na odredbe Zakona o vojnoj, radnoj i materijalnoj obavezi, u kojima se srednjoškolci smatraju kategorijom građana koja treba da stekne znanja i veštine za potrebe odbrane zemlje u uslovima vanrednog i ratnog stanja.\n“Neke od tih 11 tema koje će đaci obrađivati su: kakva je uloga Vojske Srbije u sistemu odbrane zemlje, kako se postaje profesionalni vojnik, vojna obaveza u Srbiji, koji su oblici nenaoružanog otpora i teme iz oblasti civilne zaštite”, pojašnjavaju u Ministarstvu prosvete.\nIzuzetno je što su se ministarstva odbrane i prosvete odlučila na uvođenje ove novine u srpsko obrazovanje, smatra prof. dr Zoran Dragišić sa Fakulteta bezbednosti u Beogradu.\nMeđutim, ističe da se na četiri časa u toku školske godine gotovo ništa ne može učiniti, jer Srbija sada ima generacije mladih potpuno nespremne za “obaveze i zahteve bezbednog življenja”, koji ne znaju osnove zaštite od poplave i požara.\n“Naša omladina je nebezbedna. Ovaj korak je odličan, ali je neophodno hitno uvođenje obaveznog predmeta u trećem i četvrtom razredu srednje škole, koji bi se zvao bezbedonosna kultura. Pored znanja o pružanju prve pomoći, gašenju početnog požara, ponašanja u vanrednim situacijama, pri poplavama, na primer, taj predmet bi đake učio kako da se odupru svim savremenim izazovima i pretnjama koji sve više ugrožavaju srednjoškolce.\nTo su narkomanija, sajber pretnje i saznanja o svim vrstama kriminala, a naročito narko-kriminalu. Nastavnici bi đake naučili kako se ukazuje lična i uzajamna zaštita, kako se to stručno naziva prema međunarodnim konvencijama o civilnoj zaštiti”, ističe profesor Dragišić i dodaje da bi to bilo nešto poput nekadašnjeg predmeta Odbrana i zaštita, ali bez njegove “ideološke obojenosti”.\nTa znanja mladima su potrebna jer Srbija nema obavezno služenje vojnog roka, a pojačane su pretnje regionu od terorizma, ali i takozvanih tehničko-tehnoloških udesa, koje donosi pokretanje industrijske proizvodnje.\nKlimatske promene, kako ističe, suočavaju nas sa sve češćim mogućnostima prirodnih katastrofa, što je samo još jedan od razloga za uvođenje obaveznog srednjoškolskog predmeta.\n“Činjenica je da živimo u veoma nestabilnom regionu. Budući da od 2010. godine nemamo obavezno služenje vojnog roka, predlažem da u okviru tog predmeta u četvrtom razredu, možda i u trećem, bude uvedena mini vojna obuka i za dečake i za devojčice, na kojoj bi naučili gađanje iz puške. Onaj učenik koji ima problem sa oružjem ne bi morao da puca iz puške, ali ne može baš da ima i prigovor savesti na gašenje požara”, ističe Dragišić i dodaje da bi se ovim predmetom podigla i motivacija za dobrovoljno služenje vojnog roka, jer smatra da je Srbiji potrebna veća vojna rezerva.\nTagovi :civilna zaštita, obrazovanje, odbrana, škola\nSamohrana majka: HVALA, DRŽAVO!\nU učionicama nema uniformi


Zakon policije | TV KANAL 9 NOVI SAD\nNaslovna EMISIJE Zakon policije\nVIDEO K9: Na društvenim mrežama su se pojavili snimci sa protesta širom Srbije na kojima se vidi kako policija navodno upotrebljava prekomernu fizičku silu nad građanima. Koja su ovlašćenja policije tokom demonstracija, kada i kako smeju da deluju kad dođe do nereda, za Kanal 9 objačnjava advokat Vladimir Beljanski, predsednik Advokatske komore Vojvodine.\nDa bi se utvrdilo da li je došlo do toga što zovemo prekoračenje u vršenju dužnosti policajca treba pogledati Zakon o policiji koji predviđa korišćenje fizičke sile u određenim slučajevima, kaže advokat Vladimir Beljanski. Međutim, isto tako u slučajevima primene sredstava prinude, Zakon o policiji predviđa i proceduru za sprovođenje kontrole da li je to bilo nužno ili nije.\nNa pojedinim snimcima sa protesta se vidi da je policija u određenim situacijama prekoračila granice dozvoljenog, naglasio je Beljanski i dodao da se od policije očekuje pokretanje postupaka za ispitivanje takvih slučajeva.\nOdgovore na prethodna pitanja trebalo bi da zatraže i mediji tako što će, navodi Beljanski, policiji uputiti zahtev o slobodnom pristupu informacijama od javnog značaja.\nSamo lice koje je oštećeno u takvom postupanju policije može da podnese i krivičnu prijavu i prijavi sektoru unutrašnje kontrole policije.\nUnutrašnje kontrole po službenoj dužnosti mora da podense krivičnu prijavu protv policajaca za koje tvrdi da su postupili protivno propisima, odnosno da su eventualno izvršili krivično delo. 0334\nNa kraju, prema rečima Beljanskog, građanima koji smatraju da su oštećeni pripada pravo na naknadu štete koje se vodi u građanskom postupku za naknadu štete.\npolicija tuče demonstrante\nPrethodni tekstJoš 13 preminulih od Korone\nSledeći tekstRedskinsi menjaju ime


Da li će ga svjetski lideri poslušati?: Direktor WHO-a zna rješenje za brzi ekonomski oporavak u svijetu - BIGportal.ba\nU svijetu bi do ekonomskog oporavka moglo doći znatno brže ako bilo koja vakcina protiv Covida-19 bude na raspolaganju svima kao javno dobro, kazao je generalni direktor Svjetske zdravstvene organizacije (WHO) Tedros Adhanom Gebrejesus.\nOn je govorio na video panelu sa članovima Bezbjednosnog Foruma u Aspenu, prenosi NBC.\nGebrejesus je ukazao da bi otvoren pristup za sve stanovnike planete vakcini i svim drugim sredstvima protiv korone pomogao da se svijet brže oporavi od posljedica pandemije, prenosi Reuters.\n-Ekonomski oporavak bio bi brži, a šteta od koronavirusa manja. Ponašati se nacionalno kada je vakcina u pitanju nije dobro i neće nikome pomoći – rekao je Gebrejesus.\nUpitan da prokomentariše najavljenu rusku vakcinu, direktor za vanredne situacije u WHO Mike Rajan rekao je da svaka vakcina mora da prođe kroz niz ispitivanja kako bi bila sasvim pouzdana i bezbjedna.


"Šansa za posao" u Plavu i Gusinju | Standard\n“Šansa za posao” u Plavu i Gusinju\nU cilju informisanja i davanja podrške posebnim ciljnim grupama (mladi, žene, visokoškolci, tehnološki viškovi, individualni poljoprivredni proizvođači), IRF je u saradnji sa Zavodom za zapošljavanje Crne Gore, kao i opštinama Plav i Gusinje organizovao seminare pod nazivom “Šansa za posao”.\nSeminari su organizovani s ciljem da se u pomenutim opštinama podstaknu sva nezaposlena lica da pokrenu i unaprijede sopstveni biznis i na taj način riješe pitanje egzistencije, odnosno otvore nova radna mjesta, sebi i drugima, saopšteno je iz Investiciono-razvojnog fonda Crne Gore.\nPredsjednik Odbora direktora IRF-a, g-din Zoran Vukčević je ovom prilikom istakao da su predstavnici IRF-a i Zavoda danas bili u prilici da svim zainteresovanima sa područja pomenutih opština prezentuju sve vidove podrške, prije svega, za valorizaciju resursa sa kojima ove opštine sjevernog regiona raspolažu.\n“S tim u vezi naglasio je da postoji potencijal da se otvore neki novi biznisi, poput novih farmi, fabrike peleta, i realizuju se projekti iz oblasti proizvodnje, naročito mlijeka i sira, kao i projekti iz domena turizma, zahvaljujući kojima bi turistička ponuda ovog kraja bila bogatija i sadržajnija”, navodi se u saopštenju.\nTakođe, Vukčević je naglasio da su u pitanju dvije najmanje razvijene opštine, a samim tim je i veća obaveza za dodatnim investiranjem u nove projekte, kao i u one u koje je već investirano, i koji će biti dodatno podržani kroz nove kreditne aranžmane.\nTokom Prezentacije “Šansa za posao” u navedenim opštinama, Vukčević je govorio i o Programima finansijske podrške IRF-a za 2017. godinu,koji pored najpovoljnijih kreditnih uslova, podrazumijevaju i beskamatne kredite namijenjene posebnim ciljnim grupama.\nU okviru prezentacija o zajedničkom projektu IRF-a i Zavoda govorio je i direktor ZZZCG, g-din Suljo Mustafić, dok su uvodnim obraćanjem prisutne pozdravili g-din Orhan Šahmanović, predsjednik opštine Plav, kao i g-đa Anela Čekić, predsjednica opštine Gusinje, dodaje se u saopštenju.\nNakon održanih prezentacija u pomenutim opštinama, sva zainteresovana lica su bila u prilici da se detaljnije informišu o uslovima, odnosno svim detaljima finansijske podrške IRF-a i Zavoda, kao i da u direktnom kontaktu sa službenicima ove dvije institucije predstave svoje biznis ideje i projekte.


Elektrotehnički fakultet, 10.06.2020\n/ ELEKTROTEHNIČKI FAKULTET /VIJESTI /DRUGOPLASIRANI IDEJNI PROJEKAT AUTOMATIZOVANE PAMETNE SAKSIJE STUDENATA ELEKTROTEHNIČKOG FAKULTETA UCG\nNa finalnom takmičenju Startup akademije Elektrotehničkog fakulteta, drugo mjesto i nagrada od 500 eura, pripali su timu Orhis koji čine studenti Elektrotehničkog fakulteta Univerziteta Crne Gore: Boris Jovanović, Miloš Jelovac, Luka Manojlović, Ognjen Šubarić i Vladimir Đurišić. Tim povodom razgovarali smo sa predstavnikom tima Borisom Jovanovićem.\nBoris kaže da se ideja za projekat automatizovane pametne saksije koja funkcioniše na principu kvalitetnijeg, lakšeg i zanimljivijeg uzgoja biljke, javila prije početka Startup akademije, međutim, pohađanjem Akademije dobili su priliku da uz pomoć mentora, dr Đura Stojanovića, upotpune i na pravi način predstave svoju ideju.\n"U septembru prošle godine, kolega Luka Manojlović i ja učestvovali smo na Ljetnjoj startup školi, takođe organizovanoj od Elektrotehničkog fakulteta. Tada smo došli na ideju o izradi pametne saksije i po okončanju ljetnje škole odlučili smo da nastavimo da radimo na tome", kazao je on.\nPredstavnik tima kaže da, nakon završetka Startap akademije, pune izazova, primjećuje da su svi članovi tima bogatiji znanjem, iskustvom i funkcionisanjem u timu.\n"Tokom rada na projektu konstantno su se pred nama pojavljivali izazovi koje je trebalo brzo rješavati, a to je podrazumijevalo učenje mnoštva novih stvari kroz konstantan timski rad", dodao je Boris.\nBoris kaže da je pandemija u velikoj mjeri uticala na njihov rad, jer su bili limitirani u pogledu nabavke komponenti za izradu prototipa, pa su često morali da improvizuju i traže alternativne načine za realizaciju ideje koja je uključivala prateću aplikaciju za monitoring i snabdijevanje informacijama o svim važnim parametrima.\n"Bili smo primorani i da sve sastanke, uključujući i one sa mentorom, realizujemo onlajn što je donekle otežavalo rad. Međutim, uz konstantno prisutan timski duh i odličnu radnu atmosferu nije nam falilo motivacije i entuzijazma da naš projekat realizujemo do kraja, onako kako smo prvobitno zamislili", rekao je student.\nFinalna "epizoda" Akademije, kaže Boris, omogućila im je da iskuse predstavljanje ideje investitorima i pritisak koji je nezaobilazan, dok u 10 minuta pokušavate da smjestite četiri mjeseca rada.\nBudući da je sve više događaja koji okupljaju ljude zainteresovane za pokretanje startapa, navodi Boris, kolegama savjetuje da se, ukoliko imaju ideja i ambicija, prijave za neki sličan projekat.\n"Ono što vam svima želimo je da iskusite neopisiv osjećaj zadovoljstva kada vidite da je vaša ideja pretočena u realnost. Zato ne čekajte mnogo, okupite ekipu i krenite putem vaših ideja, ne zastajkujući i ne odustajući kada se pojave prepreke, jer svaka pređena prepreka je pobjeda vaše ideje koja vas gura naprijed", završava Boris.


Studenti traže izmene Zakona o visokom obrazovanju - Ozonpress :: internet portal\nStudenti traže izmene Zakona o visokom obrazovanju\nTag: izmene zakona o visokom obrazovanju, studenti\nNa univerzitetima u Srbiji juče je počelo potpisivanje peticije za izmene Zakona o visokom obrazovanju, kako bi do početka naredne školske godine bili rešeni gorući problemi na fakultetima. Kampanju pod nazivom „Potpiši za 10“ pokrenula je Studentska konferencija univerziteta Srbije (SKONUS), u saradnji sa studentskim parlamentima svih univerziteta Srbije, a potpisivanje peticije trajaće 10 dana – izjavio je predsednik SKONUS-a Milan Petković.\nOn ističe da novi zakon o visokom obrazovanju po svoj prilici neće biti završen ni do kraja ove kalendarske, a kamoli do početka nove akademske godine, zbog čega su studenti odlučili da na vreme iniciraju izmene zakona i izbegnu dosadašnju praksu da se problemi rešavaju „u minut do 12“.\nStudenti traže da uslov za budžetski status i dalje bude 48 bodova, da se akademcima na svim nivoima studija omogući apsolventski staž najduže godinu dana po isteku redovnog roka, kao i da se Zakonom o visokom obrazovanju više ne definiše broj ispitnih rokova već da to bude prepušteno univerzitetima i fakultetima. Petković kaže da bi jedno od rešenja moglo da bude da se na nivou svakog univerziteta precizira okvir, a da uprave fakulteta, u dogovoru sa studentskim parlamentima i na osnovu prakse iz prethodnih godina, definišu broj ispitnih rokova.\n– Smatramo da je šest ispitnih rokova najoptimalniji broj, a na nekim fakultetima i više od toga i da tim pitanjem ne treba da se bavi Ministarstvo prosvete. U interesu fakulteta je da efikasnost studiranja bude veća – navodi Petković, podsećajući da trenutno studenti imaju pet ispitnih rokova, ali da je tendencija da se taj broj smanji na četiri.\nSusret sa uspomenama i starim prijateljima\nAgronomski fakultet: Studentska konferencija\nučitelj 30/04/2015 u 16:14 Odgovorite\nNajbolje da svake sedmice bude po jedan ispitni rok, tako da se i nastavnici i studenti bave samo ispitima, umesto da se nešto i uči u međuvremenu.\nNaravno da Zakon o visokom obrazovanju treba poboljšavati, naročito po pitanju kriterijuma za biranje onih koji mogu da predaju na fakultetima, ali kako se studenti ne setiše da prvo traže da se donesu i POŠTUJU pravilnici o kažnjavanju prepisivanja na ispitima?\nBar polovina studenata redovno koristi ili pokušava da koristi mobilni telefon na ispitu, mada su tu dobrim delom krivi i sami profesori koji daju pitanja na koja priznaju kao tačne odgovore jedino napisane paragraf(e) od reči do reči onako kako izgledaju na njihovim prezentacijama sa predavanja (koje dele studentima preko sajtova fakulteta) – tako su studenti danas pošteđeni čak i ručnog pisanja „puškica“, samo snime celu prezentaciju na telefon!\nKodeks časti podrazumeva da se ne plagiraju tuđi radovi i gotovi materijali sa interneta pri izradi seminarskih i diplomskih radova, ali kod nas je to otišlo toliko daleko da se čak i doktorati prepisuju.\nGorući problem je i to što pojedinci „rode mečku“ da diplomiraju ili završe postdiplomske studije kod korektnih mentora gde se i mentor i kandidat trude da kandidat stekne pravo znanje i sutra može i sam biti npr. mentor nekom doktorantu, a drugi pojedinci su zajedno sa svojim nazovi mentorima našli rupu u sistemu i doktoriraju na tuđim rezultatima ili „pošteno“ na nekoj banalnoj temi.\nI sutra su ta dva doktora nauka u svemu ne samo ravnopravni, već ovaj koji je „doktorirao“ često bude i favorizovan u državnim institucijama.\nStudenti treba da se prvo bore sa „fer plej“ na ispitima, kažnjavanje buduće nelojalne konkurencije (oni koji sada prepisuju možda će im sutra biti konkurencija za posao, gde će opet koristiti nelegalne metode da pokažu kako su isto dobri ili čak i bolji), uslove na predavanjima i vežbama (opremljene laboratorije, učionice, bolju primenu multimedijalnih sistema u nastavi tako da to ne bude samo da profesorima omogući lakši posao, već i bolje i brže učenje studentima), itd.\nA ispitni rokovi su najmanji problem, jer nekada su studenti polagali dvosemestralne ispite sa samo 5 rokova u godini, a sada su svi ispiti jednosemestralni, plus se mnogi polažu tokom semestra iz delova.\nTakođe, studenti treba da se bore i protiv onih koji ne poštuju Bolonju (ne omogućuju polaganje 30-70% ispita preko predispitnih obaveza) i protiv onih koji traže previše za ispit (obim literature i gradiva je definisan brojem časova i brojem ESPB bodova koje nosi ispit, tako da je svako nametanje obimnije literature i gradiva preopterećenje studenata!), a ne za LAKŠE polaganje ispita i česte ispitne rokove (u kojima mnogi prijave ispit, a ne izađu na polaganje, pa bi onda već sledećeg meseca još jedan ispitni rok).


Junački koncert za početnike - Beogradska filharmonija\nJunački koncert za početnike\nPoslednji „početnički“ korak u sezoni 15/16 Beogradske filharmonije zakazan je za petak, 22. april (Kolarac, 20h), kada će orkestar održati koncert iz istoimenog ciklusa pod upravom Vladimira Kulenovića. Uz standardna repertoarska dela namenjena orkestru – Betovenov “Prometej” i Štrausov “Život junaka”, čuveni pijanista Beri Daglas sviraće retko izvođenu “Koncertnu fantaziju” Čajkovskog, u ciklusu „Za početnike” Beogradske filharmonije.\nRezidencijalni dirigent Beogradske filharmonije, Vladimir Kulenović, za svoj poslednji koncert u tekućoj filharmonijskoj sezoni, najavljuje pojavu – junaka:\n“Posle života, posle destrukcije, svaka priča mora da ima nekog junaka i sada spremamo ovaj ‘junački’ komad Riharda Štrausa. Uveren sam da je u životu ljubav jedini istinski junak koji može da spase svet, i u ovoj muzici možemo da nađemo vernu snagu da istrajemo do njenog krajnjeg trijumfa. Prvi put radim ovo delo, privilegovan što ga spremam sa junacima Beogradske filharmonije”, kaže Vladmir Kulenović.\nBetovenov “Prometej” otvara koncert “Za početnike” kao prvo ostvarenje iz oblasti scenske ovog kompozitora. Mnogi će biti početnici prilikom slušanja „Koncertne fantazije” Čajkovskog s obzirom na to da se ova klavirska kompozicija ređe izvodi. Pijanista Beri Daglas smatra da je u pitanju “čudesno, prelepo muzičko delo, koje zaslužuje češća izvođenja zbog svog posebnog zračenja“. Sada već redovni gost Beogradske filharmonije, Beri Daglas neguje svoje irske korene dok istovremeno održava visok tempo međunarodnih gostovanja i turneja.\nBeogradska filharmonija tradicionalno gostuje na festivalu NOMUS, u okviru koga će isti program izvesti u četvrtak, 21. aprila, u novosadskoj Sinagogi, od 19.30 časova.


Volontirajte na Piano City festivalu - oradio.rs\nFestival "Piano City" poziva volontere od 18 do 35 godina da se priključe njihovom timu, a rok za slanje prijave je 15. avgust. Festival će ugostiti više od 60 pijanista iz Srbije i inostranstva, a volonteri će steći iskustva u svim aspektima organizacije festivala.\n"Piano City" festival, koji se održava od 8. do 10. septembra, obuhvatiće 100 koncerata, dnevne i noćne pijanističke maratone i kućne koncerte. Koncept festivala je da se klavirska muzika iz koncertnih dvorana preseli na ulice i trgove, a svako ko se bavi muzikom dobije šansu da izađe iz anonimnosti i predstavi se svojim sugrađanima na "Piano City" muzičkim okupljanjima.\nKako kažu organizatori iz udruženja "Mistyland", "Piano City" je brendirani festival koji je u Berlinu osnovao pijanista i muzički vizionar Andreas Kern sa idejom da muzikom povezuje ljude sa svih strana sveta. Nakon što je inspirisao hiljade ljudi u Berlinu, Milanu i Napulju, "Piano City" dolazi i u Novi Sad.\nCilj je da i Novi Sad, kao buduća evropska prestonica kulture, postane deo "Piano City" mreže i uvrsti ovaj festival u turističku i kulturnu ponudu grada, po uzoru na velike evropske metropole.\nFormular za prijavu volontera nalazi se na ovom linku, a detaljne informacije o festivalu možete pročitati na sajtu www.pianocitynovisad.com.


Dom za stara lica Sveti Gral Zvezdara Beograd\nDom za stara lica „Sveti Gral“\nAdresa: Hazarska 32, Beograd\n060/3168-357 (Olja Aleksić)\n069/3163-182 (Zoran Aleksić)\nDom za stara lica Sveti Gral je mesto gde se o Vašim najbližima brine tim našeg profesionalnog medicinskog osoblja. U dom za smeštaj starijih osoba Sveti Gral u Beogradu na Zvezdari dobrodošli su svi kojima su nega i smeštaj potrebni.Za nepokretne osobe obezbedjen je poseban tretman, kako bi im olakšali boravak u našem domu i omogućili blagovremeno ukazivanje prve pomoći. Medicinska nega je prisutna tokom cele nedelje svih 24 sata.\nMedicinski nadzor svih lica u našem domu podrazumeva i pružanje medikamentne terapije po potrebi. U domu za stare Sveti Gral posebnu pažnju posvećujemo praćenju unosa lekova za osobe koje imaju prepisanu terapiju. Po potrebi organizujemo dolazak posebnog lekarskog tima za hitan pregled.\nSobe u domu za stara lica Sveti Gral su čiste, uredne, prijatnih boja i uradjene tako da se naši korisnici osećaju prijatno i da lako mogu doći do trpezarije, kuhinje i dnevnog boravka. Posedujemo kolica i ostala potrebna pomagala za korisnike kojima je neophodan visok stepen zdravstvene nege. Trenutno je na raspolaganju 20 kreveta. Posebna pažnja usmerena je na pacijente koji ne mogu sami da funkcionišu za koje imamo pripremljena kolica i negovateljice koje su uvek spremne da pomognu.\nUsluge koje su vam na raspolaganju:\n•\tlekarsko i medicinsko osoblje\n•\tljubazne i vedre negovateljice\n•\tfizioterapeuti i maseri po potrebi\n•\torganizujemo hitnu pomoć po potrebi\n•\tdolazak lekara specijalista\n•\tobroci se dostavljaju iz restorana\n•\tposete tokom celog dana\n•\tporodična atmosfera\n•\ttransport obezbedjen\nTrenutno je na raspolanju 20 kreveta u našim smeštajnim kapacitetima u novim sredjenim i renoviranim sobama.\nOno po čemu je dom za stara lica Sveti Gral u Beogradu poznat jeste upravo veoma povoljna cena boravka koja ne može da se meri ni sa jednom u gradu imajući u vidu lokaciju na kojoj se nalazimo. Dom za stare Sveti Gral se trudi da obezbedi maksimalno dobre cene boravka a da pri tom kvalitet usluge ostane na zavidnom nivou. Porodična u domu za stare Sveti Gral i naše negovateljice učiniće da se osećate kao u kod svoje kuće, a da pri tom ne mislite na finasijske troškove koji su veoma povoljni u odnosu na ostale beogradske domove za stara lica.


O NAMA | Ostara Group\nOSTARA GROUP je osnovana 2017. godine kao logistička kompanija za transport tereta 100% specijalizovana za konsolidaciju pomorskog tereta. Tokom proteklih 5 godina, kompanija je izgradila značajnu pokrivenost uslugama konsolidacije za lokalne i inostrane špeditere u industriji koja razvija nedeljne usluge od Dalekog istoka do regiona Balkana i Centralne Evrope. Ova globalizovana mreža ne samo da obezbeđuje optimalno rutiranje, već i minimizira troškove i vreme tranzita za svaku pošiljku. Naše izvanredno agencijsko partnerstvo i sveobuhvatna pokrivenost mrežom definitivno su naša snaga da obavljamo ulogu agenta pretovarnog čvorišta i pružimo najbolje rešenje našim klijentima i partnerima u dinamičnom okruženju. OSTARA GROUP nudi kompletne logističke usluge: drumski transport (FTL i LTL), carinjenje, skladištenje i distribuciju, vazdušni, okeanski (FCL i LCL) i železnički transport.\nOstara group je tu da za Vas organizuje kontejnerski transport u uvozu i izvozu: pune kontejnerske utovare (FCL), zbirne kontejnerske pošiljke (LCL), kao i organizaciju pošiljaka sa posebnim režimima transporta (reefer).\nNudimo Vam najpovoljniju organizaciju brodskog kontejnerskog transporta u pogledu cene prevoza i dostupnosti, uz podršku pouzdanih prevoznika. Zajedno sa svojim saradnicima za Vas organizujemo ukrcavanje robe, kao i njeno iskrcavanje na destinaciji odakle će biti isporučena na adresu primaoca.\nSa ponosom ističemo saradnju sa svim većim lukama u Jugoistočnoj Evropi – lukama Konstanca, Koper, Rijeka, Bar, Solun, Pirej, kao i sa lukama na udaljenim destinacijama poput Kine, Tajvana, Singapura, Tajlanda, Koreje, Indije i Australije.


lateralno mišljenje | Centar kreativne ekonomije\nYou are hereHome lateralno mišljenje\nMemorijski USB stik je rezultat kreativnosti, jednako u konceptu, dizajnu i proizvodnji. Među ostalim tipovima nosača informacija, ovaj je bio nov, originalan i smeo u ideji, jer je trebalo da potisne do tada široko rasprostranjene kompakt diskove i DVD. Danas, u masovnoj proizvodnji USB memorijskih stikova imamo i one koji su ujedno i diktafon, plejer, sa različitim opsegom memorije, ali i unapređenim dizajnom prema estetskim, ergonomskim, pa čak i potrebama korisnika da se igra. Istorija prvog vokmena govori nam da iza svega stoji jednostavna potreba (potreba vlasnika kompanije Sony da na putovanjima sluša muziku, ali i da taj doživljaj deli – otuda dva izlaza za slušalice na prvim vokmenima)*.\nTags: kreativno mišljenjeEdvard de Bonokreativna rešenjalateralno mišljenje Više...\nAgrokor: Prodaja u devet mjeseci rasla 1,5%\nSlabiji dolar stablizirao naftna tržišta\nDačić i Đukanović: Odnosi dve zemlje na uzlaznoj putanji\nBeogradska inicijativa: Privremena uprava Beograda nije ovlašćena da uvodi nove namete\nEricsson NT sudjeluje u projektu EU vrijednom 9 milijuna eura


Kina hapsi aktiviste uoči godišnjice Tjenanmena\nKineska policija uhapsila je poznatog advokata za ljudska prava i još četiri osobe uoči obeležavanja 25. godišnjice gušenja protesta na trgu Tjenanmen.\nAdvokat Pu Žiđang pritvoren je rano jutros pod optužbama za “izazivanje nereda”.\nVlasti nisu komentarisale optužbe protiv Pua, ali su navodno nezadovoljne zato što je prisustvovao prošlonedeljnom seminaru u Pekingu koji je organizovan povodom godišnjice smrtonosnog obračuna sa demonstrantima, 4.juna 1989. godine.\nPu je zastupao poznate aktiviste, među kojima su umetnik Ai Veivei i pripadnici "Novog građanskog pokreta" koji vode kampanju protiv državne korupcije. Takođe je učestvovao u pro-demokratskom pokretu 1989.\nKineske vlasti redovno pritvaraju aktiviste uoči veoma osetljive godišnjice, kako bi ih sprečila da organizuju događaje tim povodom i obeshrabrila druge da im se pridruže. Pominjanje gušenja protesta na trgu Tjenanmen je zabranjeno u državnim medijima.


Grade se novi smeštajni kapaciteti u Vrnjačkoj Banji - Raski Portal\nGrade se novi smeštajni kapaciteti u Vrnjačkoj Banji\nredakcija February 29, 2016\t0 Komentara\nVrnjačka Banja – Svaka od poslednjih desetak godina u Specijalnoj bolnici “Merkur” u Vrnjačkoj Banji u znaku je značajnih investicija u sadržaje koji su joj doneli titulu lidera u zdravstvenom turizmu. Strategija razvoja zasniva se na kombinaciji vrhunskih medicinskih usluga, balneo terapije i spa sadržaja. U skladu sa tim je i najnovija investicija vredna 3,2 miliona evra. Počeli su radovi na rekonstrukciji vile “Romanija” i na bušotini tople mineralne vode.\nVila “Romanija” je spomenik kulture i radovi na njoj, uz dozvolu Zavoda za zaštitu spomenika kulture iz Kraljeva, izvodiće se u više faza. Pored kompletne rekonstrukcije starog objekta biće nadograđen još jedan deo potpuno usklađen sa ambijentalnom celinom.\n– Ovaj naš objekat imaće bruto površinu 2.580 kvadratnih metara na kojoj će biti smešteni svi savremeni sadržaji namenjeni komercijalnom gostu. Biće to hotel sa četiri plus zvezdice, imaće 74 ležaja u dvokrevetnim sobama i apartmanima, imaće otvoreni i zatvoreni bazen, spa i velnes centar, konferencijske sale i biće jedini hotel u Vrnjačkoj Banji koji će za svoje potrebe imati na raspolaganju svoj izvor tople mineralne vode. Uz sve to, oni koji budu boravili u tom hotelu imaće, 24 sata, na raspolaganju vrhunske medicinske usluge – objašnjava finansijska direktorka Jasmina Vešković i dodaje da će izgradnja ovog objekta omogućiti otvaranje novih 20 radnih mesta.\nVešković naglašava da su za realizaciju ovog projekta dobili saglasnost Ministarstva zdravlja i da su 3,2 miliona evra kreditna sredstva iz Fonda za razvoj.\n– Projekat je ambiciozan, jer želimo da zadržimo liderstvo u zdravstvenom turizmu, da našim gostima i pacijentima ponudimo povoljne cene i kvalitetne usluge, sve ono što zahteva savremeni zdravstveni turizam – kaže Vešković.\nOtovrena Kancelarija Zavoda za statistiku u Novom Pazaru\nRaška: Mart u znaku paraglajdinga


Srbija plaća dug Kosova\nSrbija plaća dug Kosova\nŠta je Kosovo za Srbiju. Susedna država, AP sa suverenitetom i teritorijalnim integritetom u okvirtu Srbije. Srpski Potpisnici Briselskog sporazuma kažu da je to teritorija Srbije i da Kosovo nikada neće biti priznato kao država. Neki kažu to je lažna država. Mnogi govore o teritorijalnom suverenitetu i integritetu. Pene se da dokažu, kako Kosovo nije nikakva država, ali da ne mogu bilo šta da preduzmu protiv ove države, a još manje protiv onih iz EU, koji pritiscima na Srbiju, zajedno teraju novu državu u potpunu nezavisnost. Nikada nije rečeno da će se Kosovo i Metohija braniti svim sredstvima, kao što to kažu druge države, ako se i oduzme jedan santimetar njihove teritorije.\nDoneto je više od deset Reztolucija u Skupštini Srebije. Ustav Kosovo i Metohiju, smatra teritorijom Srbije i niko se ne bori za najvažniji dokument SB , a to je Rezolucija 1244 SB, koju niko više i ne pominje,ali se Briselski sporazum hvali, diže u nebesa, ispunjavaju sve odredbe, i pored toga, što je Evropa i Amerika, priznala Kosovo kao dražvu, odvojenu od Srbije, sa granicama, carinom, policijom, vojskom, sudstvom, školstvom. Srpski funkcioneri ne mogu na Kosovo bez odobrenja, po njima ,,privremenih institucija„ kosovskih vlasti, ne mogu ništa, protiv formiranja carina, vojske, policije, sudskih organa, Skupštine, Vlade Kosova, ne može da se spreči otvaranje Ambasada na Kosovu, potpisivanje akta o pridruživanju EU, ne protestuje protiv NATO prisustva, učestvuje se na izborima lokalnim i parlamentarnim uz blagoslov Beograda po zakonima Kosova i Ustavu ove države, koje raspisuje predsednik ove države…\nTu Srbija ne može ništa, pa klanjali se njeni izabranici u crkvi, štrajkovali, pretili sopstvenom narodu, ili maštali o velikom uticaju u Skupštini Republike Kosovo, niti pak mogu, da izmene bilo koju odluku Kosova ili Amerike i Evropskih država. I pored toga što znaju da ne mogu ništa da promene ni da imaju 59 izabranika Beograda u Skupštini Republike Kosovo, ipak govore o uticaju koji će imati srpski izabranici, koji će bilo u vladi ili Skupštini sprovoditi Kosovsku a ne Srpsku politiku. I, ipak o Kosovu se govori kao o teritoriji Srbije i pored toga, što i Evropska unija, naša budućnost, Kosovo tretira kao nezavisnu državu, zajedno da Amerikom i posebno Nemačkom, našim proverenim prijateljima. Srbija je i nedavno, iako to nije morala, dozvolila da Kosovo Republika postane ravnopravan član još jedne Evropske institucije. Zaboravilo se na čuvene ,,fusnote„, a sa jeseni se očekuje da Kosovo republika, postane nepunopravni član UN.\nSve sam ovo napisao, da bih saopštio ono što je kao zvanični podatak Narodne banke Srbije. Naime, Srbija u krizi u kakvoj je sada u siromaštvu i bedi, u periodu kada će se morati uzimati narodu, plaća kredit koji je Titova Jugoslavija uzela za Kosovo i Metohiju. Tu, obavezu doduše preuzeli su petooktobarci, a ova vlast je samo nastavila, da servisira dug prema bankama, državama i institucijama, odvajajući od svog naroda. Niko, od raspada Jugoslavije, od otcepljenja Kosova uz pomoć NATO nije se setio, da to prekine sve do konačnog rešenja ovog teškog političkog pitanja. Niko nije ni pokušao da pregovara o tome. Novac se daje, vraća se dug od nekoliko stotina miliona evra, a država grca u dugovima i siromaštvu, sprepe radnici, lekari, zaposleni i penzioneri Srbije, koji treba da se žrtvuju da bi Srbija vraćala nešto, što danas ne mora, jer može da ga stopira ili preusmeri na budžete zemalja EU i Amerike, kako bi se i one žrtvovale za svoju tvorevinu. Ali, kako sada stvari stoje isplata kosovskog kredita, možda je i bila uslov za nešto, vladama posle 5. oktobra. Možda obećanje, koje, kao i obično ne ispunjavaju, ali su preuzete međunarodne obaveze i sve ostavljeno narodu i sadašnjoj vladi, koja nastavlja sa isplatom.\nDakle, s obzirom da se o kreditu koji Srbija plaća za nezavisno Kosovo, govori da ne postoje prave informacije, i da sam o tome odavno pisao, hteo sam da dobijem informacije o tome koliki je to kredit, i da li današnja Srbija plaća taj isti kredit, evropskim bankama, Svetskoj banci, finasijskim institucijama, državama, koje su inače primile Kosovo kao nezavisnu državu u svoje članstvo, ili je kao države priznale. Podneo sam zahtev Povereniku za ostvarivanje prava za pristup informacijama od javnog značaja. Ministarstvo finasija mi je odgovorilo da takvih informacija nema i preko Poverenika uputilo na NBS. Pozivajući se na Poverenika i Ministarstvo finasija, uputio sam zahtev Narodnoj banci Srbije, i za manje od dve nedelje dobio iscrpnu informaciju, upravo o pitanju koje me je interesovalo. Pitao sam od koje godine je kredit AP K i M uzet u bivšoj SFRJ za razvoj Kosova i Metohije, koliko je kredit iznosio, da li Republika Srbija vraća kredit, kolika je rata koja se vraća i kojoj Međunarodnoj finsijskoj institucijiu, do kada se obaveze isplaćuju i da li postoji mogućnost da se krediti ne vraćaju do konačnog rešenja statusa Kosova i Metohije.\nKako se u ekonomiju, priznajem ne razumem dovoljno, a pogotovu ne razumem jezik o takvim informacijama, rešio sam da prenesem od reči do reči sve što mi je u odgovoru, ljubaznih službenika NBS napisano. Razumeće oni koji se ovim pitanjima bave, a drugi će zapamtiti cifru duga. Dakle, ovo je odgovor:\n1.,,Deo javnog spoljnjeg duga Republike Srbije koji se odnosi na Kosovo i Metohiju obuhvata obaveze po osnovu ugovora zaključenih između sedamdesetih i devedesetih godina dvadesetog veka prema Svetskoj banci/IBRD/,Pariskom i Londonskom klubu poverilaca, Banci za razvoj Saveta Evrope/CEB/,Evropskoj investicionoj banci/EIB/,Evropskom udruženju železnica/Eurofima/, vladama Libije i Kuvajta, kao i klirinški dug prema Čehoslovačkoj.\n2.„Prema raspoloživim podacima Narodne banke Srbije, deo javnog spoljneg duga Srbije koji se odnosi na obaveze dužnika i korisnika sa teritorije Kosova i Metohije, na dan 31. maja 2014. godine iznosio je 346,15 miliona dolara.\n3.Republika Srbija u skladu sa zaključenim sporazumima sa stranim poveriocima o reprogramu starih zajmova, počev od aprila 2002. godine otplaćuje obaveze dužnika i korisnika sa teritorije Kosova i Metohije.U periodu od 2002.do31. maja 2014. godine realizovane su otplate dela javnog spoljnjeg duga Republike Srbije, koji se odnosi na pomenute korisnike, po osnovu glavnice i kamate u iznosu od 516,47 miliona evra/IBRD-207,29 miliona evra, PK-182,30 miliona evra, LK -113,34 miliona evra, CEB-6,87 miliona evra,Eurofima 5,43 miliona evra,Kuvajt 0,94 miliona evra i EU obaveze prema EIB -0,30 miliona evra/.\n4.Na osnovu sporazuma zaključenih sa stranim poveriocima, obaveze po osnovu javnog spoljnjeg duga servisiraju se do 2016.godine prema EU/za regulisanje obaveze prema EIB/,do 2024. godine/deo obaveza preema Pariskom klubu i obaveze prema Lonbdonskom klubu poverilaca/, do 2031. godine/obaveze prema Kuvajtu/ i 2041. godine /preostale obaveze prema Pariskom klubu/.\nObaveze Republike Srbije prema vladi Libije i bivšoj Čehoslovačkoj za sada nisu regulisane, dok su obaveze prema Eurofimi otplaćene 2007.godine, a prema CEB-u 2011.godine.\nPravni osnov za servisiranje dela javnog spoljneg duga Republike Srbije koji se odnosi na Kosovo i Metohiju, predstavljaju Međunarodni sporazumi i to:\n-Svetska Banka /IBRD/-Zakon o potvrđivanju sporazuma o zajmu između Savezne Republike Jugoslavije i Međunaroodne banke za obnovu i razvoj/Konsolidacioni zajam A, B,C,D,E,F/,/„Službeni list SRJ-Međunarodnin ugovori„ br 13/2001/.U skladu sa odlukom Svetske banke od avgusta 2009.godine,Republika Srbija ne servisira dug po konsolidacionom zajmu C,koji se odnosi na obaveze dužnika i korisnika sa teritorije Kosova i Metohije od 381,21 miliona evra,\n-Evropska unija/zajam odobren za reprogram dospelih neizmirenih obaveze do oktobra 2001., prema Evropskoj investicionoj banci-EIB/-Zakon o potvrđivanju sporazuma o zajmu između Evropske zajednice, kao zajmodavca,Savezne Republike Jugoslavije, kao zajmoprimca, i Narodne banke Jugoslavije, kao zastupnika zajmoprimca sa aneksima/„Službeni list SRJ-Međunarodni ugovori„ br 7/2001/,\n-Pariski klub poverilaca-Zakon o potvrđivanju Usaglašenog zapisnika o konsolidaciji duga Savezne Republike Jugoslavije/„Službeni list SRJ-Međunarodni ugovori br 2/2002/ i bilateralni sporazumi koje je SRJ, odnosno RS, zaključila sa zemljama članicama Pariskog kluba poverilaca,\n-Banka za razvoj Saveta Evrope/CEB/-Zakon o potvrđivanju Sporazuma o zajmu između Banke za razvoj Saveta Evrope i Fonda za finasiranje povećanja zaposlenosti u privredno nedovoljno razvijenim i izrazito emigracionim područjima SRJ uz garanciju Savezne Republike Jugoslavije, sa prilozima/„Službeni list SRJ-Međunarodni ugovori„/br.9/2002/.Dug po ovom osnovu otplaćen je zsaključno sa 2011.godinom.\n-Londonski klub poverilaca-Zakon o ratifikaciji Memoranduma o razumevanju o restruktuiranju duga po NFA i TDFA između Republike Srbije i Međunarodnog koordinacionog komiteta/„Službeni glasnik RS,br.84/2004/ i Zakon o restruktuiranju duga po NFA i TDFA izdavanjem obveznica Republike Srbije/„Službeni glasnik RS„ br.61/2005/,\n-Eurofima/Udruženje železnica Evrope/-Uredba o ratifikaciji Konfencije od 20. oktobra 1955. godine o osnivanju „EUROFARMA„-Evropskog društva za finasiranje nabavki železničkog materijala, Sveska br.64.iz 1957. godine.Dug po ovom osnovu otplaćen je zaključno sa 2007. godinom,\n-Kuvajt-Sporazum o reprogramu duga između Republike Srbije, kao zajmoprimca , i Kuvajtske državne agancije za investicije, kao kao zajmodavca, iz decembra 2009..godine, kojim su regulisane prethodno refinasirane obaveze od 1984.do 1989.godine.\nIz ovog pregleda, jasno je da Srbija mora da vraća kredite, jer je takva obaveza preuzeta potpisivanjem raznih Međunarodnih sporazuma i Memoranduma, posle dolaska na vlast DOS-a, i jasno je da ova vlada, takve obaveze mora da poštuje. Međutim, kako je poznato, da je reč uglavnom o kreditima za razvoj nerazvijenih, kreditima nekadašnjih državnih preduzeća, koja su se samostalno zaduživala a Jugoslavija bila garant, pitanje je zašto se olako prihvatilo da se sve vraća, iako su gotovo sva državna preduzeća uglavnom privatizovana. Pitanje je, sobzirom da je sada položaj Srbije u svetu veoma povoljan, da imamo iskrenih prijatelja, da li je Srbija mogla bilo šta da promeni, a u vezi sa Kosvom i njegovim dugovima iz vremena Tita, da spreči dalju privatizaciju, ili da dogovori, da se iz sredstava privatizacije naplati deo duga prema Međunarodnim institucijama, ili da teret preuzmu novi vlasnici, a njih je mnogo upravo iz zemalja,koje su nekada kredite odobravale, pa stoga možda, sada plaćamo kredite i za one osobe koje su bile promoteri nezavisnosti Kosova.\nKakav je status na primer rudnika ,,Trepča„, ili ,,Feronikla„ ko eksplatiše rudu, ili Fabrike ,,Amortizera„,„Akumulatora„, ili Industrije automobila u Peći, najveće tekstilne industrije na Balkanu ,, žPrinteks„ iz Prizrena,koja je pretvorena u kasarnu i školu, najveće prehrambene industrije ,,Progres„ iz Prizrena, fabrika obuće, Simpa, železnice, Duvanske industrije u Gnjilanu ,Fabrike ulja ,,Milan Zećar„ u Uroševcu, ili ,,Drateksa„ iz Dragaša, hotela, banja, odmarališta…Svakako da Kosovo, ne snosi odgovornost za dugove, za koje je, garantovala velika Jugoslavija. Nesreća je,što dugove sada mora da vraća Srbija, iako je možda, samo kažem laički, ako su oni morali da se vraćaju, mogli su da se podele na jednake delove svih nekadašnjih Republika, koje su činile Jugoslaviju. Sada je možda kasno da se bilo šta učini, jer su petooktobarski evropejci, žurili kao da će 7. oktobra biti ravnopravni članovi EU. Ovi, novi,hteli ne hteli moraju da poštuju međunarodne obaveze, ali su sigurno sa poverenjem koje danas imaju u svetu, mogli da, i zbog situacije u kojoj se Srbija nalazi i zbog još jednog koraka koji treba da se učini prema Kosovu, da svojim prijateljima ukažu na ovaj problem.\nIako dug, kada se ,,razbije„, na pri pogled ne izgleda veliki, ali je on svakako težak, jer je ovoj zemlji potreban svaki milion evra. Međutim, kada je novac u pitanju strani finasijeri su nemilosrdni. Stoga mi postaje, pomalo jasno, iako dug nije drastičan, zašto se kao godina oporavka Srbije pominje baš 2016. godina. Naime,,na osnovu sporazuma zaključenih sa stranim poveriocima, obaveze po osnovu spoljnjeg javnog duga/ovde je reč o Kosovu/ se servisiraju do 2016. godine prema EU…„. Bar su oni mogli, kao naši provereni prijatelji da se odreknu tog duga, koji u odnosu na milijarde sa kojima raspolažu, on predstavlja samo kap u okeanu. Samo toliko da se za malo para ne brukaju, a i Republika Kosovo je njihova i Američka tvorevina.\nMi, u okolnostima kada smo kao narod živeli u nekoliko država, sve do proglašenja Republike Srbije, neznanjem ili nasedanjem na obećanja, natovarili smo sebi, nešto što smo mogli da regulišemo pre mnogo godina. Pitanje je samo, da li neko, danas ima neizmirene obeveze prema nama i našim preduzećima, do trenutka potpunog raspada zemlje, i da li su, dugovi, ako ih je bilo vraćeni. Govorilo se na primer o dugu Iraka prema nekadašnjim Jugoslovenskim preduzećima u stotinama miliona dolara…Ili, enigma je da li će se nekada dati odgovor na pitanje, da li su zaista postojale pare na Kipru, ako jesu, zbog potrage koja je bila, a zna se ko je bio na tome angažovan, da li su one pronađene a ako jesu gde se nalaze…a bilo je reči o miljardama, svejedno dolara, maraka ili evra…


NALED: Tek jedan od deset građana daje prednost šalteru nad eUpravom, kreće velika anketa o razvijenosti eUsluga na lokalu - Pirot Plus Online\nNALED: Tek jedan od deset građana daje prednost šalteru nad eUpravom, kreće velika anketa o razvijenosti eUsluga na lokalu\n14. mart 2022. 10:07 Društvo Pirot Plus Online\nIzradom LEI indeksa želimo da podstaknemo modernizaciju javne uprave i motivišemo građane da se uključe u ovaj proces. Kroz upitnike koje danas šaljemo lokalnim samoupravama želimo da iz prve ruke saznamo, između ostalog, koliko su stari računari koje koriste, da li njihove usluge možemo da platimo onlajn ili koliko uopšte sredstava gradovi i opštine izdvajaju za razvoj eUprave. Takođe, pratićemo i nivo obučenosti službenika za pružanje eUsluga, ali i informatičku pismenost građana - izjavila je Ana Ilić, direktorka Odeljenja za dobru upravu u NALED-u i ovom prilikom pozvala gradske i opštinske uprave da učešćem u istraživanju doprinesu podizanju svesti o važnosti digitalizacije i daljim reformama u ovoj oblasti.\n- Građani će dobiti mogućnost da i sami ocene kvalitet elektronskih usluga i daju predloge za njihovo unapređenje. Cilj nam je da osnažimo lokalno stanovništvo u reformskim procesima tako da i po okončanju našeg projekta budu spremni da prate i oblikuju eUpravu u svojoj sredini. Verujemo i da će ovakvo rangiranje podstaći lokalne administracije da unaprede usluge i poprave plasman na LEI indeksu – dodaje Ilić.


Da li se protiv Kine formira „azijski NATO”? | Talas.rs\nKao jedan od rezultata ovih boljih odnosa spada svakako i formiranje takozvanog “QUAD-a”. Ova organizacija predstavljala je labavu formu bezbednosne saradnje između SAD-a, Indije, Japana i Australije. Ona je omogućavala bolju kooridnaciju između navednih država, uključujući i masovne vojne vežbe na moru. Međutim, nakon pompeznog inicijalnog starta, nije naročito zaživela u praksi.\nDeset godina nakon svog osnivanja i padanja u zaborav, ova organizacija pronašla je svoju novu ulogu. Ta uloga je bolja konfrontacija sve agresivnijoj Kini u multipolarnom svetu, koja se u periodu osnivanja QUAD-a nije percipirala kao pretnja te kategorije. Donald Tramp je 2017. oživeo ovu organizaciju, a deluje da aktuelni predsednik Bajden želi da je konsoliduje i dodatno unapredi. U martu ove godine organizovan je i virtuelni sastanak lidera QUAD-a, gde je dat optimističan ton oko unapređivanja bezbednosne saradnje između država članica.\nGlavno pitanje u krugovima koji se bave međunarodnom politikom danas jeste da li bi ova organizacija mogla da preraste u svojevrsni “azijski NATO” po nivou saradnje. Trenutno je prilično daleko od te faze, a okolnosti nalažu da bi takva organizacija bila od koristi različitim državama. Kineska sve agresivnija politika prema komšijskim državama i interes SAD-a da umanji kineski uticaj globalno, u ovoj tački se prilično poklapaju. Kretanja na trenutnoj svetskoj sceni govore da postoji prostor za navedeno udruživanje, uz brojne prepreke koje trenutno stoje na tom putu.\nStrateška slika na Dalekom Istoku\nKada se pogleda situacija na Dalekom Istoku i odnos snaga, slika je relativno jednostavna. Sa jedne strane nalazi se Kina kao država sa najvećim brojem stanovnika, najvećom ekonomijom i najvećom vojnom potrošnjom u odnosu na sve ostale države regiona. Uz ovu ekonomsku i vojnu superiornost ide i velika ambicija, koja se oslikava kroz sve asertivnije ponašanje i veliki broj sporova sa komšijskim državama.\nOsim Kine, u ovom regionu postoji veliki broj država srednje snage koje su u strahu od daljeg jačanja kineskog uticaja. Države poput Japana, Malezije, Južne Koreje, Filipina ili Vijentama imaju značajne pomorske sporove sa ovom rastućom silom. Indija je krajem prošle i početkom ove godine bila u sukobu niskog intenziteta sa Kinom na Himalajima. Ovaj „mini rat“ je čak odneo trocifren broj žrtava, iako je medijski prošao ispod radara. Australija je imala veliki diplomatski spor sa Pekingom, dok građani Tajvana strahuju da uskoro mogu biti meta kineske vojne invazije.\nU strateškom smislu, sve navedene manje države imaju interes da blokiraju dalje širenje moći Komunističke partije Kine, ali pojedinačno tu ne mogu imati značajnog uticaja. Ankete govore da je u skoro svim nabrojanim državama Kina vrlo nepopularna sila, a da se taj sentiment pojačao u prethodnih nekoliko godina. Kineska retorski agresivnija „wolf warrior“ diplomatija se smatra za jednu od najuticajnijih u smeru pogoršanja imidža. Jedina mogućnost da dođe do ravnoteže u regionu Dalekog Istoka bilo bi udruživanje srednjih i manjih sila nasuprot Kini, uz spoljnu pomoć SAD-a, koje su već u pomorskom smislu prisutne.\nAmerička uloga i ambicije\nOd početka mandata Donalda Trampa svima je postalo primetno da SAD imaju želju da pojačaju fokus u ovom regionu. Državni sekretar iz ovog perioda, Majk Pompeo, obilazio je spomenute manje države u nadi da mobilizuje antikinesku koaliciju. Iako su se i Tramp i Pompeo našli van Bele kuće ove godine, od kada je Džo Bajden stupio na dužnost, ovaj pristup Dalekom Istoku se nastavio većim intenzitetom. Osim što se i sam novi predsednik viđao sa brojnim pacifičkim liderima, njegovi saradnici i članovi kabineta činili su isto. Sektretar odbrane Lojd Ostin, savetnik za nacionalnu bezbednost Džejk Saliven i državni sekretar Entoni Blinken obišli su takođe gotovo sve relevantne države u ovom regionu u prethodnih šest meseci.\nOno što pokazuju prve izjave, naročito nakon samita G7, je da se američka politika neće zadovoljiti samo sa konsolidovanjem i unapređivanjem QUAD-a. Postoji veliko interesovanje da se ovaj „savez” proširi za dodatne članice, te je održan i sastanak sa Vijetnamom, Južnom Korejom i Novim Zelandom. Ujedinjeno Kraljevstvo u sklopu svoje strategije „Globalna Britanija”, takođe razmišlja da se priključi ovom savezu, kao i Kanada. Da li je realno da se sve ove različite države koordinišu i deluju zajednički, ostaje veliko pitanje.\nU slučaju okupljanja i koordinacije u ovom obimu, kineska tvrda moć bi bila ograničena. Slobodnije korišćenje prinude i agresivnijih metoda prema nekoj od njenih susednih država, bilo bi ograničeno potencijalnim ogromnim negativnim posledicama kao mera odgovora više koordinisanih država. Od ove godine, svoje pomorsko prisustvo u Južnom kineskom moru povećale su i različite evropske države. Holandija i Nemačka su uputile po fregatu, Francuska nuklearnu podmornicu, dok je Ujedinjeno Kraljevstvo uputilo čak nosač aviona, sa pratnjom, uz podršku plovila australijske i novozelandske mornarice. Pre njih, Kanada je povećala svoje pomorsko prisustvo, a brojne države u ovom regionu, poput Južne Koreje ili Vijetnama povećavaju svoje vojne budžete.\nOve tendencije pokazuju zainteresovanost ne samo pacifičkih, već i aktuelnih NATO članica, da intenziviraju svoje prisustvo u blizini Kine. Postoji velika skepsa u odnosu na delovanje Pekinga od strane različitih država u svetu, ali ostaje pitanje da li bi opcija „azijskog NATO-a“ najrealističnija forma.\nKoliko god reorganizovanje i promena politike brojnih pacifičkih, ali i evropskih država, prema Kini bilo vidljivo, dosta striktnije organizovanje ne deluje kao realistično. Dubinska forma saradnje poput NATO-a ne deluje da će izvesno dobiti svoju pacifičku verziju. Da bi se svi skeptici prema Kini organizovali efikasnije, postoje značajne prepreke.\nPrva prepreka su međusobne sumnje država ovog regiona, jer pored toga što se plaše Kine, nisu ni potpuno poverljive jedne prema drugima. Primer za to je skepsa konzervativne vlasti u Japanu prema trenutno liberalnoj vlasti u Južnoj Koreji, kao i obrnuto. Deljenje zajedničke vojne infrasturkture, kao i osetljivih informacija i obaveštajnih saznanja, deluje da je moguće tek u ogranaičenoj formi.\nOno što se može očekivati je da će sam QUAD u svom osnovnom sastavu poboljšati međusobnu koordinaciju, da će QUAD poboljšati saradnju sa drugim pacifičkim državama, kao i da će države članice QUAD-a poboljšati biletaralnu saradnju sa drugim državama koje se protive kineskom jačanju. Sličan proces se već dešava u praksi. Nemačka fregata će pojačati japansku mornaricu, Vijetnam i Australija imaju dogovor o međusobnoj razmeni obaveštajnih podataka vezano za Kinu, a francuska mornarica periodično je prisutna u indijskim lukama. Takođe, značajan broj navedenih država dogovara ili je već dogovorio značajne kupovine američkog naoružanja.\nDrugu prepreku predstavljaju ekonomski interesi, s obzirom da je većini pacifičkih država Kina jedan od glavnih, ako ne i glavni ekonomski partner. Teško je očekivati da će pacifičke države ići u preintenzivnu političku konfrontaciju koja može da donese kinesku odmazdu i velike ekonomske gubitke, što među biračima nije popularno. Bez neke forme američkih garancija, ovo je prilično teško očekivati, a trenutno takvih garancija nema.\nMeđutim, Kina ne bi trebalo da bude u potpunosti spokojna. Izvesno je da se naspram Kine skorije neće okupiti rigidnije organizovaniji i kooridnisani vojni i politički savez država, ali je sve vidljivije da komšiluk Kinu ne gleda kao „dobroćudnog džina“, već više kao najveću pretnju. Naspram Komunističke partije Kine se neće uskoro pojaviti „azijski NATO“, ali će njeni rivali biti sve organizovaniji i koordinisaniji u suzbijanju njenog širenja.\nTAGS: Amerika azijski NATO Daleki Istok G7 Južna Koreja Kina vojska


U Iranu gotovo bez pomena prošao rok koji je odredila EU\nDanašnji rok je prošao gotovo bez zvaničnog pomena u Iranu. Predsednik Mahmud Ahmedinedžad je otputovao iz Teherana u Tabriz na severu zemlje, gde je održao vatreni govor – bez pomena nuklearnog spora ili nekakvog roa. Višestruki pokušaji da se dođe do izjave nekog od iranskih zvaničnika o krajnjem roku, bili su bezuspešni. Zakazana konferencija za novinare portparola Ministarstva inostranih poslova Hamida Reze Asefija, naglo je otkazana, bez objašnjenja.\nJedini zvanični pomen krajnjeg roka u samom Iranu, bio je u izveštaju zvaničnog državnog radija u kojem je navedeno da je Asefi izjavio da Evropska unija mora da ukloni, kako se izrazio, dvosmislenosti iz predloga. Dodaje se da je objasnio da se te dvosmislenosti najjasnije vide na podrčjima ekonomije i politike i miroljubive upotrebe nuklearne tehnologije. Asefi je takođe rekao da Iran neće imati nikakav konstruktivni oslonac da nastavi pregovore, ukoliko na samitu Grupe 8 koji treba da započne u Sankt Peterburgu budu preduzete bilo kakve akcije koje, kako je rekao, nisu u skladu sa pravima iranskog naroda. Iranski zvaničnici su već rekli da Teheran neće dati odgovor na predloge do kraja avgusta. Američki zvaničnici ga zbog toga optužuju da odugovlači. U zakrčenom bazaru u centru Teherana, ljudi inače podržavaju oštar stav predsednika Ahmedinedžada prema nuklearnom pitanju.\nMehdi Meškini, mladi ulični prodavac, ponavlja stav Ahmedinedžadove administracije i kaže da zemlje Zapada pokušavaju da oduzmu Iranu njegovo pravo na nuklearnu tehnologiju. Ne pominjući direktno nuklearno pitanje, predsednik Ahmedinedžad je u Tabrizu osuo paljbu na Izrael i, kako je rekao, nasilničke zapadne sile. On je upozorio sve koji podržavaju Izrael, o kojem je govorio kao o cionističkom režimu, da se pripaze sve većeg besa muslimana u regionu Bliskog istoka i celom islamskom svetu, rekavši da «taj bes neće biti ograničen na region».


Apelacioni sud: Prisluškivani razgovori ne mogu biti dokaz protiv bivšeg šefa Dačićevog kabineta | Insajder\nApelacioni sud: Prisluškivani razgovori ne mogu biti dokaz protiv bivšeg šefa Dačićevog kabineta\nObjavljeno: 20.02.2017 | Ažurirano: 20.02.2017\nApelacioni sud potvrdio je odluku Višeg suda u Beogradu da se iz spisa u predmetu protiv Branka Lazarevića izdvoje prisluškivani telefonski razgovori, rečeno je u tom sudu za Insajder.net. Ovi dokazi su neki od ključnih u predmetu protiv Lazarevića, bivšeg šefa kabineta ministra unutrašnjih poslova Ivice Dačića. Iako to nisu jedini dokazi, izdvajanjem iz spisa prisluškivanih razgovora praktično je dovoden u pitanje ceo postupak.\nFoto: http://www.bg.ap.sud.rs / Apelacioni sud\nSporni razgovori su snimljeni tokom istrage protiv Rodoljuba Radulovića, koji je optužen kao saradnik Darka Šarića, optuženog za šverc droge i pranje novca, i protiv advokata Radovana Štrpca, takođe okrivljenog u postupku protiv Šarića.\nRazlog za izdvajanje ovih razgovora kao dokaza je, prema oceni Apelacionog suda, to što su prikupljeni u drugom slučaju i što ih Tužilaštvo, prema oceni suda, nije moglo naknadno koristiti u ovom postupku.\n„Prvostepeni sud je pravilno utvrdio da se dokazi pribavljeni primenom navedenih naredbi, koje su određene prema okrivljenima Rodoljubu Raduloviću i Radovanu Štrpcu, koje su proširivane, ispravljane, prekidane i produžavane ne mogu koristiti u ovom krivičnom postupku kao dokaz“, kaže za Insajder.net Mirjana Pilić, portparolka Apelacionog suda.\nViši sud je krajem januara odlučio da izdvoji iz spisa predmeta snimke prisluškivanih razgovora koji, po stavu Tužilaštva, dokazuju da je Lazarević dostavljao poverljive informacije iz istrage bliskim saradnicima Darka Šarića.\nOna objašnjava da je Apelacioni sud odlučio da se ti dokazi moraju izdvojiti iz spisa predmeta nakon proteka roka određenog zakonom, a pošto se Tužilaštvo upoznalo s celokupnim materijalom dobijenim primenom navedenih mera.\n„Nije moguće da Tužilaštvo ponovo traži isti materijal radi pokretanja novog krivičnog postupka i da ti se dokazi mogu naknadno koristiti u ovom krivičnom postupku“, kaže Piljić.\nOvi isti razgovori na suđenju grupi Darka Šarića su prihvaćeni i ocenjeni kao zakoniti. Jedino što bi Tužilaštvo sada moglo uraditi je da pokrene postupak za ocenu zakonitosti ovih odluka.\nSuđenje Lazareviću trebalo bi da bude nastavljeno sutra pred Specijalnim sudom, ali Tužilaštvo sada ima znatno manje dokaza.


Pendarovski i Radev uoči odlaska u Vatikan\nTanjug 26. maja 2021. 14:32\nSKOPLJE – Predsednik Severne Makedonije Stevo Pendarovski, koji je sa bugarskim kolegom Rumenom Radevim otputovao danas u Vatikan, izjavio je danas da oni mogu samo da realaksiraju atmosferu za pregovore o aktuelnim pitanjima, koje operativno vode vlade dveju zemalja.\nUoči odlaska u Vatikan na obeležavanje Dana Ćirila i Metodija, Pendarovski je rekao da je za sada sa Radevim samo popio kafu, a da će u Rimu i u povratku imati više vremena za razgovor.\n„Naravno da ćemo i u Vatikanu razgovarati o aktuelnim pitanjima u okviru bilateralnih odnosa Bugarske i Makedonije. Ovo je bio samo uvodni razgovor. Nema ishoda, ovaj razgovor bio je samo prijateljska kafa“, rekao je Panderovski na skopskom aerodromu.\nOperativno, dodao je, razgovore između naše dve zemlje vode vlade i tako će biti i ubuduće.\nSmatra da je ovo putovanje dobar povodo za obnavljanje dijaloga izmedu dve zemlje na najvišem nivou.\nRadev je, inače, juče u izjavi bugarskim medijima u Briselu rekao da se očekuje da Makedonija započne pregovore sa EU u drugoj polovini juna.\n„Očekuje se da će u drugoj polovini juna biti napretka po pitanju evropskog puta i početka pregovora za Republiku Severnu Makedoniju. Veoma sam jasno izrazio bugarski stav, Bugarska je najjaci pristalica evropske perspektive RSM i Albanije“, rekao je Radev, preneo je skopski portal „Želim da kažem“.\nMandić: DF za novi koalicioni dogovor, novog premijera ili…\nMandić: Crna Gora izabrana kao platforma za rezoluciju o…


Rijanin veoma popularan brend donjeg veša Savage X Fenty širi se na istočnu obalu. Nakon otvaranja svojih prvih lokacija u Las Vegasu i Los Anđelesu, brend je spreman da otvori novi prodajni prostor u Njujorku.\nKompanija je potpisala 10-godišnji zakup u zgradi Triangle, koja se nalazi u Zapadnom Bruklinu u blizini Barclays centra. Prema izvorima, prodajni prostor će se prostirati na 610 kvadratnih metara na tri sprata, označavajući najveću maloprodajnu lokaciju do sada. Okružena prodavnicama kao što su Apple, Adidas i UNIQLO, ovo će takođe biti prva samostalna prodavnica Savage X Fenty brenda, jer se prodavnice u Las Vegasu i Los Anđelesu nalaze unutar tržnih centara.\nSa nestrpljenjem očekujemo da saznamo kako će izgledati enterijeri nove Rijanine prodavnice u Njujorku!


Ovo je najveći strah Kim Džong - Una\nOvo je najveći strah Kim Džong – Una\nM. D. 12. avgusta 2017. 10:18\nFoto: WANDER - CC BY 2.0\nPostoji nešto zastrašujuće u vojnim paradama i njihovom savršenom redu, piše CNN-ov urednik Nik Robertson. Kim Džong Un redovno se hvali neverovatno organizovanim javnim nastupima sa hiljadama vojnika i civila, ali sve se to naslućuje da savršeni red pre ili kasnije mora da se raspadne. Međutim, njegove sve opasnije pretnje nuklearnim ratom Zapad shvata sve ozbiljnije i sve više ljudi je svesno da će pre ili kasnije sa reči preći na dela. Pretnje o lansiranju nuklearnih projektila na SAD nisu novost, ali ne sme se računati da će protivnik ostati samo na tome, prenosi Express.\nRobertson tvrdi da severnokorejski diktator verovatno razmišlja i o drugim diktatorima i njihovom neslavnom padu. Libija pod Muamerom Gadafijem se postupno otvarala zapadnom svetu, sarađivali su u hvatanju osumnjičenih terorista, predali su čak i sva istraživanja vezana za nuklearno oružje. Očekivali su da će tako imati bolje odnose sa ostatkom sveta i nekoliko godina je to tako i funkcionisalo. Libijski BDP je rastao iz godine u godinu, ali najveća prepreka bio je upravo Gadafi. Izgubio je dobar deo moći, ali je i dalje bio basnoslovno bogat šef korumpirane države. Onda je došlo i Arapsko proleće i protesti protiv njegove vlasti. Uskoro je počela i oružana pobuna, a Gadafi je uzvratio istom merom. Očekivao je da će ga zapadne države podržati, ali se prevario u proceni. NATO je bombardovao Gadafijevu vojsku. NATO mu nije zaboravio ni oprostio ranije grehe. Sada je potrebno raditi sa Kim Džong Unom na ublažavanju pretnji sa obe strane, a tek kasnije je moguće razgovarati o mogućem smanjivanju severnokorejske vojne moći. Za tako nešto je preduslov postojanje posrednika kojima Kim veruje.\nDonedavni izgledni kandidati bili su Kinezi i Rusi, ali na nedavnoj sednici UN-ovog veća sigurnosti jednoglasno su izglasane još veće sankcije protiv Severne Koreje. Kina i Rusija su podržale takve sankcije i čini se da su, barem zasad, oni se okrenuli protiv Kima.\nGadafi je video raspad sopostvenog carstva i verovatno se i Kim pita da li ga čeka ista sudbina. Libijski šef je više od tri decenije uspešno kontrolisao državu kompleksnim sistemom mita i pretnji, ali je video i da narod nakon nekog vremena jednostavno ne želi da trpi diktatora. Severna Koreja takođe mazi i pazi svoju vladajuću kastu, ali ništa od toga ne garantuje apsolutnu odanost. Robertson je svedočio kako su libijski generali redovno odlazili na drugu stranu čim im se ukazala izgledna prilika.\nKim Džong Un možda razmišlja da ne sme da veruje zapadu i da je jedini spas njegove vlasti posedovanje nuklearnih projektila kojima će garantovati da ga niko neće napasti. Bilo kakav dogovor o mirenju Koreja zahteva ogromne količine poverenja sa obe strane 38. paralele i zasad se čini da toga nema. Nespretni Tvitovi američkog predsednika Donalda Trampa mogu samo da poljuljaju diplomatske napore na Korejskom poluostrvu i niko ne zna šta skora budućnost sprema.\nOd Kima s ljubavlju: Šest „oblačića“ u krilu južnokorejskog…


U Evropi se organizuje pokret koji se zalaže za nedelju kao neradni dan | Hrišćanska adventistička crkva\nU Evropi se organizuje pokret koji se zalaže za nedelju kao neradni dan\nKoncept o “nedelji kao neradnom danu i potreba da se on ozakoni, bile su teme konferencije koja je održana u Briselu, u Belgiji. Prošle godine je Evropski parlament odbio takav pokušaj. Ova konferencija je odgovor na reakciju parlamenta. Radi se zapravo o početku jednog strateškog pokreta koji ponovo pokreće raspravu u vezi nedelje kao slobodnog dana. Danijela Vejčhold je prisustvovala konferenciji i izvestila da je Laslo Andor, novi Komesar za rad i socijalnu politiku video ovu konferenciju kao otvaranje jednog “novog poglavlja“. Vejčholdova naglašava da Komisija Evropske unije ipak može da pokrene zakonodavnu proceduru čak i ako takva inicijativa propadne. U ovom trenutku postoji ozbiljan pokušaj da se um i srce Evropljana pridobiju za zakon o nedelji jer je on od dobrobiti za sve građane.\nKonferenciju je organizovala nekolicina sindikata, političkih stranaka, biskupa katoličke crkve, kao i predstavnika protestantskih crkava poput baptista, metodista, engleske crkve i luteranske crkve. Sajt koji pruža podršku ovoj ideji www.workfreesunday.eu iznosi argumente:\n“ Za razliku od bilo kog drugog dana u sedmici, nedelja služi kao pružena ruka pomirenja između radnog i porodičnog života: s obzirom da su obdaništa, škole i univerziteti obično zatvoreni nedeljom, roditelji i deca mogu tako provesti to vreme zajedno. Nedelja je pored toga i dan odmora za decu i adolescente prema zakonu Evropske unije. Ukoliko otac porodice ima Slobodan dan ponedeljkom, majka sredom, a deca nedeljom, stvaraju se uslovi koji su suprotni ideji pomirenja između radnog i porodičnog života.“\nKarel Novak, Direktor kancelarije za odnose sa javnošću i religijske slobode u Evro-afričkom odeljenju Hrišćanske adventističke crkve, a koji je i Generalni sekretar međunarodnog udruženja koje se bori za očuvanje verskih sloboda, učestvovao je na ovoj konferenciji. Tokom konferencije je pokrenuo pitanje o tome na koje načine bi novopredloženi zakon štitio prava manjinskih zajednica koje svetkuju neki drugi dan, a ne nedelju. Vejčholdova kaže da na ovo pitanje nije dobio odgovor.\n„Iako se snažno zalažemo za dan sedmičnog odmora,“ kaže Džon Grac, Direktor zadužen za odnose sa javnošću i verske slobode pri Generalnoj konferenciji Adventističke crkve, „smatramo da pravo na izbor dana odmora treba prepustiti pojedincu – a ne državi i crkvama. Posmatramo ovaj pokret kao ozbiljnu pretnju verskoj slobodi.“\n„Adventisti sedmog dana su oduvek ohrabrivali svoje vernike da poštuju sedmični dan odmora – dan koji je naveden u deset zapovesti – subotu, dan koji je poštovan i u vreme rane crkve,“ objašnjava Beri Bizi, zvanični predstavnik Adventističke crkve pri vladi Sjedinjenih Država. „U čitavoj istoriji imamo pokušaje da se državno zakonodavstvo iskoristi kako bi se nametnulo određeno tumačenje zapovesti o suboti. To nije nešto o čemu država treba da sudi jer će se, na kraju, manjinske verske zajednice naći u nepovoljnom položaju ukoliko ne prihvate zakon vezan za nedelju.“\n„Nastavićemo da pratimo situaciju,“ kaže Džejms Stendiš, koji je u ime Adventističke crkve zadužen za komunikaciju sa Ujedinjenim nacijama. „Ovo je zabrinjavajući pokret. Sada je trenutak da sa drugima podelimo važnost održanja ideje verske slobobode svih građana.“


Američki istoričar o istinama o ratu: "Sejao"sam priče o bombardovanju Jugoslavije\nAmerički istoričar o istinama o ratu: „Sejao“sam priče o bombardovanju Jugoslavije\nA. J. 1. marta 2020. 10:15\nJedan od uticajnih savremenih istoričara i profesor na Univerzitet Jejl Semjuel Mojn kaže da je za vreme bombardovanja Jugoslavije radio u Beloj kući kao stažista i da je „sejao“ priče objavljivane u „Vašington postu“.\nOn navodi da je u vreme bombardovanja Savezne republike Jugoslavije /SRJ/ imao zadatak, što se zvalo „javna diplomatija“, da novinarima dostavi pojedine fakte o ratu.\n„Naravno da nisam objavljivao sve činjenice, već samo one koje su bile naklonjene našem predstavljanju rata. Problem je što je bilo malo nezavisne novinarske potrage za činjenicama. U vreme Vijetnama novinari su tražili više sopstvene istine, što sada nije sliučaj sa američkim ratovima“, ocenjuje profesor.\n„Intelektualci su doprineli stvaranju mita da će biti moralnog kraja istorije. Danas možemo da vidimo da su mračnije sile bile na delu“, zaključio je istoričar.


FIFA: Bosna i Hercegovina 34. reprezentacija svijeta – Haber.ba\nFudbalska reprezentacija Bosne i Hercegovine nazadovala je za dva mjesta na najnovijoj FIFA-inoj rang listi reprezentacija svijeta u rangiranju objavljenom 29. novembra.\nBiH se uprkos napretku u A Ligu nacija nalazi na 34. mjestu poretka svih fudbalskih konfederacija, sa sakupljena 1472 poena, piše Source.\nOd reprezentacija iz okruženja – Srbija je napredovala za šest mjesta i zauzela 29. poziciju, Hrvatska je ostala na četvrtom mjestu, Crna Gora je nazadovala za pet pozicija i sada je 44. poziciji. Albanija je 60., Slovenija je ostala ja poziciji 62, a Makedonija na 68.\nNajlošije rangirana reprezentacija iz regije je Kosovo na 131. mjestu uz napredak od šest pozicija.\nPoredak prvih 10 reprezentacija nije pretrpio značajne promjene. Belgija je prva, Francuska druga, Brazil treći, Hrvatska – četvrta, Engleska peta, Portugal je od Urugvaja preuzeo poziciju šest, Urugvaj je sedmi.\nŠvicarska je na poziciji osam, Španija na mjestu broj devet, a najboljih 10 zaokružila je Danska, prenosi N1.\nTeme:FIFA, FIFA rang lista, fudbalska reprezentacija BiH, izdvojeno


Rusija od januara uvodi u promet digitalnu rublju\nTanjug 26. decembra 2021. 12:19\nMOSKVA – Centralna banka Rusije u januaru 2022. godine počinje pilot projekat transakcija sa digitalnom rubljom, saopštila je prva zamenica guvernera Centralne banke Rusije Olga Skorobogatova.\n„Prototip platforme digitalne rublje je gotov. I odmah nakon praznika, u januaru, počinjemo sa pilot projektom prve faze sa 12 banaka“, rekla je ona.\nU okviru prve faze biće uključene kreditne organizacije i realizovane S2S-operacije („Content to consumer“), preneo je Sputnjik.\nDruga faza testiranja ima u vidu povezivanje Federalnog trezora i implementaciju funkcionalnosti „smart“ ugovora, kao i transakcije potrošača sa biznisom (S2V), biznisa sa biznisom (B2B), biznisa sa državom (B2G).\nCentralna banka Rusije zatim namerava da uključi i finansijske posrednike, finansijsku infrastrukturu (berze, brokere, osiguravajuće kompanije i druge), kao i da implementira „on-lajn“ režim i obezbedi razmenu digitalne rublje za stranu valutu.\nRanije je saopšteno, da će u skladu sa projektom osnovne digitalizacije finansijskog tržišta Rusije za period 2022-2024. godine razvoj platforme digitalne rublje biti postepen, sa postepenim širenjem kruga učesnika i vrsta operacija, saopštila je Centralna banka Rusije.